IL-KUMMISSJONI EWROPEA Brussell, 14.6.2018 COM(2018) 460 final 2018/0243(COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali

{SEC(2018) 310 final}

{SWD(2018) 337 final}



MEMORANDUM TA’ SPJEGAZZJONI 1.KUNTEST TAL-PROPOSTA •Raġunijiet u għanijiet Din il-proposta qiegħda ssir fil-kuntest tal-Qafas Finanzjarju Pluriennali (QFP) 2021-2027 kif deskritt fil-Komunikazzjoni "Baġit modern għal Unjoni li Tipproteġi, Tagħti s-Setgħa u Tiddefendi - Il-Qafas Finanzjarju Pluriennali għall-2021-2027" tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni. Il-komunikazzjoni tistabbilixxi l-prijoritajiet ewlenin u l-qafas baġitarju kumplessiv għall-programmi ta’ azzjoni esterna tal-UE taħt l-intestatura “Viċinat u d-Dinja”, inkluż il-ħolqien tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali. L-għan tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali huwa li jsostni u jippromwovi l-valuri u l-interessi tal-Unjoni madwar id-dinja sabiex jiġu segwiti l-għanijiet u l-prinċipji tal-azzjoni esterna tal-Unjoni, kif stabbiliti fl-Artikolu 3(5), fl-Artikolu 8 u fl-Artikolu 21 tat-Trattat dwar l-Unjoni Ewropea (TUE). L-isfidi li jridu jiġu indirizzati mill-azzjoni esterna żdiedu f’dawn l-aħħar snin. Id-dinja saret ikkaratterizzata minn fraġilità akbar, ikkawżata mid-diversi kriżijiet fil-viċinat tal-UE u lil hinn. Il-kunflitti reġjonali, it-terroriżmu, l-inugwaljanzi ekonomiċi u ż-żieda fil-pressjonijiet migratorji, huma kollha parti minn din ir-realtà ġdida aggravata mit-tkabbir fil-popolazzjoni, it-tibdil fil-klima u d-degradazzjoni ambjentali. Fl-istess ħin, filwaqt li l-livelli tal-faqar naqsu fuq livell dinji, l-għadd ta’ persuni li qed jgħixu fil-faqar għadu problema kbira, inkluż fl-ekonomiji emerġenti. Filwaqt li nkiseb progress sinifikanti minn xi sħab, oħrajn għadhom maqbudin f’sitwazzjonijiet fraġli. Fil-Qafas Finanzjarju Pluriennali tal-2014-2020, jeżistu flimkien diversi strumenti ta’ finanzjament taħt l-intestatura l-Ewropa Globali, li l-biċċa l-kbira tagħhom se jiskadu fil-31 ta’ Diċembru 2020. L-iskop tagħhom ivarja, fl-għanijiet ġenerali tal-azzjoni esterna tal-Unjoni, fosthom: –it-tnaqqis tal-faqar u l-iżvilupp sostenibbli (ir-Regolament (UE) Nru 233/2014 li jistabbilixxi Strument ta’ Kooperazzjoni għall-Iżvilupp), –il-promozzjoni tal-interessi strateġiċi tal-Unjoni (ir-Regolament 234/2014 li jistabbilixxi Strument ta’ Sħubija), –l-assistenza għal fil-viċinat tal-Unjoni (ir-Regolament (UE) Nru 232/2014 li jistabbilixxi l-Istrument Ewropew tal-Viċinat), –il-protezzjoni tad-drittijiet tal-bniedem (ir-Regolament (UE) Nru 235/2014 li jistabbilixxi Strument Ewropew għad-Demokrazija u d-Drittijiet tal-Bniedem madwar id-dinja), –ir-reazzjoni għall-kriżijiet, il-prevenzjoni tal-konflitti u l-attivitajiet għall-bini tal-paċi fil-pajjiżi sħab (ir-Regolament 230/2014 li jistabbilixxi Strument li jikkontribwixxi għall-Istabbiltà u l-Paċi), –il-promozzjoni ta’ livell għoli ta’ sikurezza nukleari (ir-Regolament (EURATOM) Nru 237/2014 li jistabbilixxi l-Istrument għall-Kooperazzjoni dwar is-Sikurezza Nukleari), –l-appoġġ għar-restawr tas-sitwazzjoni finanzjarja sostenibbli filwaqt li jinkoraġġixxi r-riformi ekonomiċi ta’ aġġustament (assistenza makrofinanzjarja), –l-appoġġ għall-intrapriżi żgħar u medji f’pajjiżi terzi speċifiċi u għall-iżvilupp tal-infrastruttura soċjali u ekonomika u l-appoġġ għal proġetti relatati mat-tibdil fil-klima (id-Deċiżjoni (UE) 2018/412 li temenda d-Deċiżjoni 466/2014/UE dwar il-mandat ta’ self estern), –fond ta’ garanzija għall-azzjonijiet esterni (ir-Regolament (KE/EURATOM) 480/2009), u –Fond Ewropew għall-Iżvilupp Sostenibbli, il-Garanzija tiegħu u l-Fond ta’ Garanzija tiegħu (ir-Regolament (UE) 2017/1601). Ir-Regolament Komuni ta’ Implimentazzjoni (ir-Regolament (UE) 236/2014) li jistabbilixxi regoli u proċeduri komuni għall-implimentazzjoni tal-istrumenti tal-Unjoni għall-finanzjament tal-azzjoni esterna, ukoll wasal biex jiskadi. Il-11-il Fond Ewropew għall-Iżvilupp, minkejja li bħalissa huwa finanzjat lil hinn mill-baġit tal-UE, huwa wieħed mill-akbar strumenti ta’ finanzjament estern, se jiskadi fl-aħħar tal-2020. Huwa għandu l-għan li jiżgura kooperazzjoni mal-pajjiżi Afrikani, tal-Karibew u tal-Paċifiku, mal-partijiet kontraenti tal-Ftehim ta’ Sħubija ta’ Cotonou, u mal-Pajjiżi u Territorji Extra-Ewropew.

F’konformità mal-Komunikazzjoni “Qafas Finanzjarju Pluriennali ġdid u modern għal Unjoni Ewropea li tagħti riżultati fuq il-prijoritajiet tagħha b'mod effiċjenti wara l-2020” u kif ġie konkluż fil-valutazzjoni tal-impatt li takkumpanja dan ir-Regolament, l-istrumenti kollha msemmija hawn fuq jenħtieġ li jiġu integrati fi strument ġenerali wieħed, ħlief għall-għotjiet ta’ assistenza makrofinanzjarja u parti mill-Istrument għall-Kooperazzjoni dwar is-Sikurezza Nukleari. Rieżamijiet u evalwazzjonijiet riċenti tal-istrumenti esterni wrew il-valur miżjud u r-rilevanza tagħhom. Madankollu, enfasizzaw ukoll opportunitajiet għal titjib, b’mod partikolari l-bżonn li jiġu ssimplifikati l-metodi tal-ħidma u sabiex l-UE tkun tista’ twieġeb għal ċirkostanzi mhux previsti b’aktar flessibbiltà. Il-lezzjonijiet meħuda, flimkien mal-isfidi dejjem jiżdiedu, wasslu lill-Kummissjoni biex timmodifika l-arkitettura tal-istrumenti ta’ finanzjament estern, u biex tinkorpora l-attivitajiet attwali finanzjati mill-Fond Ewropew għall-Iżvilupp fil-baġit. Permezz ta’ din il-proposta, l-UE se tkompli tkun kapaċi taqdi rwol attiv fil-promozzjoni tad-drittijiet tal-bniedem, fl-istabbilizzazzjoni, fl-iżvilupp, fis-sigurtà, fil-ġlieda kontra l-kawżi fundamentali tal-migrazzjoni irregolari, fil-kummerċ, fil-ġlieda kontra t-tibdil fil-klima u fil-ħarsien tal-ambjent, fost kwistjonijiet oħra. Madankollu, hija se tkun tista’ tagħmel dan b’mod aktar komprensiv filwaqt li tipprovdi aktar flessibbiltà biex tieħu r-riżorsi fejn ikunu meħtieġa hekk kif jinbideli l-kuntest internazzjonali. Din il-proposta tipprevedi data ta' applikazzjoni mill-1 ta' Jannar 2021 u hija ppreżentata għal Unjoni ta' 27 Stat Membru, b'konformità man-notifika mir-Renju Unit bl-intenzjoni tiegħu li jirtira mill-Unjoni Ewropea u mill-Euratom fuq il-bażi tal-Artikolu 50 tat-Trattat tal-Unjoni Ewropea li waslet għand il-Kunsill Ewropew fid-29 ta' Marzu 2017. •Konsistenza mad-dispożizzjonijiet ta’ politika eżistenti Din il-proposta tipprovdi qafas ta’ abilitazzjoni li permezz tiegħu jistgħu jiġu implimentati l-politiki u l-obbligi tal-azzjoni esterna. L-obbligi internazzjonali jinkludu l-Aġenda 2030 għall-Iżvilupp Sostenibbli, il-Ftehim ta’ Pariġi dwar it-Tibdil fil-Klima, l-Aġenda ta’ Azzjoni ta’ Addis Ababa, il-Qafas ta’ Sendai għat-Tnaqqis tar-Riskju ta’ Diżastri (2015-2030) u r-Riżoluzzjoni tal-Kunsill tas-Sigurtà tan-NU 2282 (2016) dwar iż-żamma tal-paċi. Fl-UE, il-qafas ta’ politika jinkludi d-dispożizzjonijiet tat-Trattat dwar l-azzjoni esterna, li huma definiti ulterjorment fl-Istrateġija Globali għall-Politika Estera u ta' Sigurtà tal-Unjoni Ewropea l-Kunsens Ewropew għall-Iżvilupp il-ġdid, is-Sħubija UE-Afrika mġedda u l-Politika Ewropea tal-Viċinat rieżaminata, fost dokumneti politiċi oħrajn. Ir-Regolament se jikkostitwixxi wkoll il-qafas għall-implimentazzjoni tas-sħubija suċċessur tal-Ftehim ta’ Cotonou attwali, li se tistabbilixxi assoċjazzjoni u sħubija bejn il-membri tal-Grupp ta’ Stati Afrikani, tal-Karibew u tal-Paċifiku, u l-Unjoni Ewropea u l-Istati Membri tagħha. •Konsistenza ma’ politiki oħra tal-Unjoni Fl-implimentazzjoni ta’ dan ir-Regolament, se tiġi żgurata l-konsistenza ma’ oqsma oħra ta’ azzjoni esterna u ma’ politiki rilevanti oħra tal-UE, flimkien mal-koerenza tal-politiki għall-iżvilupp. Kif rifless fl-Aġenda 2030, dan ifisser li jiġi kkunsidrat l-impatt tal-politiki kollha dwar l-iżvilupp sostenibbli fil-livelli kollha — nazzjonali, fl-UE, f’pajjiżi oħra u fil-livell dinji. Barra minn hekk, jenħtieġ li wieħed ifittex sinerġiji ma’ azzjonijiet taħt programmi oħra tal-UE, sabiex jiġi mmassimizzat l-impatt ikkombinat tal-interventi. L-interazzjonijiet u l-komplementarjetà ma’ programmi bħal dawn jenħtieġ li jippermettu impatt aktar b’saħħtu tal-Unjoni. L-azzjonijiet iffinanzjati taħt din il-proposta jenħtieġ li jkunu konsistenti ma’ dawk imwettqa permezz tal-Istrument għall-Assistenza ta’ Qabel l-Adeżjoni III, id-Deċiżjoni dwar il-Pajjiżi u t-Territorji extra-Ewropej, l-Istrument Ewropew għas-Sikurezza Nukleari ħalli jikkomplementaw l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali fuq il-bażi tat-Trattat Euratom, il-politika estera u ta’ sigurtà komuni u tal-Faċilità Ewropea għall-Paċi li għadha kif ġiet proposta li hija ffinanzjat lil hinn mill-baġit tal-UE. L-għajnuna umanitarja kif stabbiliti fl-Artikolu 214 tat-Trattat dwar il-Funzjonament tal-Unjoni Ewropea mhijiex se tkun finanzjata minn din il-proposta; l-attivitajiet ta’ għajnuna umanitarja se jkomplu jiġu ffinanzjati fuq il-bażi tar-Regolament dwar l-Għajnuna Umanitarja. Il-Garanzija għall-Azzjoni Esterna, iffinanzjata minn dan ir-Regolament u mill-IPA III, se tkopri wkoll il-provvediment għall-assistenza makrofinanzjarja biex tindirizza l-kriżijiet tal-bilanċ ta’ pagamenti f’pajjiżi rilevanti. Il-provvediment għall-Garanzija għall-Azzjoni Esterna għall-assistenza makrofinanzjarja jenħtieġ li jkun proporzjonat biex jindirizza l-isfidi politiċi u l-instabbiltà ekonomika ta’ dawn il-pajjiżi u jieħu bħala punt ta’ referenza l-volum annwali ta’ self miftiehem fir-Rieżami ta’ Nofs it-Terminu tal-Qafas Finanzjarju Pluriennali 2014-2020. Dan l-appoġġ mhux programmabbli jenħtieġ li jkun komplementari mal-modalitajiet l-oħra ta’ assistenza stabbiliti f’dan ir-Regolament. Il-finanzjament minn dan ir-Regolament jenħtieġ li jintuża wkoll biex jiffinanzja azzjonijiet marbutin mal-mobbiltà fit-tagħlim lejn, minn jew bejn pajjiżi terzi taħt il-programm Erasmus, kif ukoll il-kooperazzjoni u d-djalogu politiku ma’ dawk il-pajjiżi, fl-edukazzjoni u fil-kultura b’mod li huwa konsistenti mar-Regolament Erasmus u mar-Regolament dwar Ewropa Kreattiva. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika Din il-proposta hi bbażata fuq l-Artikoli 209, 212 u 322 tat-Trattat dwar il-Funzjonament tal-Unjoni Ewropea. Qed tiġi ppreżentata mill-Kummissjoni f’konformità mal-proċedura prevista fl-Artikolu 294 tat-Trattat dwar il-Funzjonament ta' l-Unjoni Ewropea. Il-Parti V, Titolu III, Kapitoli 1 u 2 tat-Trattat dwar il-Funzjonament tal-Unjoni Ewropea, jipprovdu l-qafas ġuridiku għall-kooperazzjoni ma’ pajjiżi u reġjuni sħab. •Sussidjarjetà L-UE qiegħda f’pożizzjoni unika biex twassal assistenza esterna għal għadd ta’ raġunijiet. L-istatus tagħha bħala entità sopranazzjonali jġib miegħu influwenza politika u ingranaġġ konsegwenti. L-UE għandha preżenza dinjija permezz tad-delegazzjonijiet tagħha, li tiżgura netwerk vast ta’ informazzjoni dwar żviluppi li jaffettwaw pajjiżi madwar id-dinja kollha. L-UE hija wkoll parti minn ħafna proċessi multilaterali mmirati lejn l-indirizzar ta’ sfidi dinjija. Dan jippermetti lill-UE tkun kontinwament konxja ta’ ħtiġijiet u problemi ġodda u, għalhekk, li tirrialloka r-riżorsi kif meħtieġ. Il-komplementarjetajiet bejn l-azzjoni tal-UE u l-azzjonijiet imwettqa mill-Istati Membri qegħdin jiżdiedu. Dan itejjeb id-djalogu u l-kooperazzjoni mal-pajjiżi sħab, li qegħdin dejjem aktar jitwettqu permezz ta’ programmazzjoni konġunta mal-Istati Membri. L-UE għandha l-kapaċità wkoll tikkomplementa l-attivitajiet tal-Istati Membri biex jiġu ttrattati sitwazzjonijiet potenzjalment perikolużi jew f’każ ta’ interventi partikolarment għaljin. F’xi oqsma fejn l-Istati Membri mhumiex attivi, l-UE tibqa’ l-attur prinċipali jew xi drabi l-uniku attur li jintervjeni. Dan huwa l-każ, pereżempju, f’kuntesti sensittivi bħad-difiża tad-drittijiet tal-bniedem u l-missjonijiet ta’ osservazzjoni elettorali. L-UE għandha l-opportunità tistabbilixxi djalogu u kooperazzjoni ma’ organizzazzjonijiet internazzjonali u reġjonali, pereżempju mal-grupp tal-pajjiżi AKP u mal-Unjoni Afrikana. L-UE tista’ tipprovdi valur miżjud fuq il-bażi tal-ammont ta’ riżorsi direzzjonat permezz tal-istrumenti tagħha, tal-modi relattivament flessibbli ta’ ġestjoni u tal-prevedibbiltà tar-riżorsi matul il-perjodu tal-Qafas Finanzjarju Pluriennali.

L-UE għandha esperjenza vasta f’ċerti oqsma li joriġinaw mill-istorja tal-Ewropa nnifisha (pereżempju, l-integrazzjoni reġjonali u tranżizzjoni demokratika) u minn politiki ta’ suċċess (bħal kompetenza fis-sigurtà tal-ikel miksuba permezz tal-politika agrikola komuni u l-politika komuni tas-sajd, kif ukoll fl-istandards tekniċi tas-Suq Uniku). Għandha reputazzjoni internazzjonali magħrufa bħala attur tal-paċi u tal-prevenzjoni tal-konflitti u bħala sostenitur attiv ta’ elezzjonijiet ħielsa u tad-drittijiet tal-bniedem. •Proporzjonalità F’konformità mal-prinċipju tal-proporzjonalità, ir-Regolament propost ma jmurx lil hinn minn dak li hu meħtieġ biex jintlaħqu l-għanijiet tiegħu. •Għażla tal-istrument Skont l-Artikoli 209 u 212 tat-Trattat dwar il-Funzjonalità tal-Unjoni Ewropea, li jistabbilixxu l-proċedura leġiżlattiva ordinarja li trid tintuża sabiex jiġu adottati miżuri għall-implimentazzjoni tal-kooperazzjoni ma’ pajjiżi terzi, il-proposta tieħu l-forma ta’ Regolament, li jiżgura l-applikazzjoni uniformi tiegħu, in-natura vinkolanti fl-intier tiegħu u l-applikabbiltà diretta tiegħu. 3.RIŻULTATI TAL-EVALWAZZJONIJIET RETROSPETTIVI, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT •Evalwazzjonijiet retrospettivi / kontrolli tal-idoneità tal-leġiżlazzjoni eżistenti Ir-rapport tar-rieżami ta’ nofs it-terminu adottat mill-Kummissjoni dwar 10 mill-istrumenti ta’ finanzjament estern, ir-rapporti tal-evalwazzjoni ex post dwar l-assistenza makrofinanzjarja u r-rieżami ta’ nofs it-terminu dwar il-mandat ta’ self estern tal-Bank Ewropew tal-Investiment kollha kkonkludew li l-istrumenti ta’ finanzjament estern kienu b’mod ġenerali adatti għall-iskop tagħhom u kienu ħerġin xejriet pożittivi fir-rigward tal-ilħuq tal-għanijiet. Ir-rapporti juru li huma meħtieġa aktar riżorsi għall-istrumenti ta’ finanzjament estern minħabba li dawn iġġebbdu sal-limitu finanzjarju tagħhom. L-istrumenti jistabbilixxu l-kamp ta’ applikazzjoni, l-għanijiet u l-proċeduri għall-implimentazzjoni tal-politiki. Ir-rapport tar-rieżami ta’ nofs it-terminu wera li n-natura abilitanti tagħhom tippermettilhom ikopru l-biċċa l-kbira tal-ħtiġijiet u l-għanijiet tal-azzjoni esterna tal-UE. Huma jibbenefikaw jekk ikunu jirriflettu aħjar għadd ta’ żviluppi bħal: il-qafas ta’ politika l-ġdid li jinkludi l-kopertura universali tal-Aġenda 2030, il-kriżi tal-migrazzjoni / refuġjati u l-projezzjoni esterna tal-politiki interni. Barra minn hekk, jeħtieġ li tingħata aktar konsiderazzjoni lir-rabtiet bejn l-iżvilupp u s-sigurtà u l-livell ġenerali ta’ ambizzjoni għall-paċi u s-sigurtà fl-azzjoni esterna. L-introduzzjoni tal-prinċipju tal-gradwazzjoni f’ċerti strumenti (jiġifieri l-Istrument ta’ Kooperazzjoni għall-Iżvilupp) ħalliet lakuna fil-kapaċità tal-UE li tikkoopera ma’ pajjiżi bi dħul medju superjuri permezz ta’ kooperazzjoni bilaterali. Billi xi sitwazzjonijiet f’dawk il-pajjiżi jistgħu jitolbu appoġġ simili (pereż. f’sitwazzjonijiet ta’ wara kriżi), instab li l-UE jenħtieġ issib modi ta’ kooperazzjoni innovattivi, kif stabbilit fil-Kunsens Ewropew il-ġdid dwar l-Iżvilupp mal-pajjiżi li qegħdin jiżviluppaw aktar avvanzati u ma’ sħab strateġiċi, f’konformità mal-kopertura universali tal-Aġenda 2030. Il-promozzjoni tal-valuri fundamentali u tad-drittijiet tal-bniedem hija fil-qalba tal-istrumenti. Madankollu, kien hemm diffikultajiet fil-promozzjoni u t-twettiq ta’ din l-aġenda f’xi pajjiżi, u l-ispazju għall-organizzazzjonijiet tas-soċjetà ċivili nstab li kien qed jiċkien f’ħafna pajjiżi. Dan jagħmilha diffiċli biex wieħed jaħdem fuq dawn il-kwistjonijiet u jissottolinja t-tensjoni bejn il-promozzjoni tad-drittijiet tal-bniedem kontra l-interessi prijoritarji proprji tas-sħab. Fil-kuntest attwali ta’ diversi kriżijiet u kunflitti, l-UE trid tkun kapaċi tirreaġixxi malajr għall-avvenimenti li jinbidlu. Madankollu, għal ċerti strumenti, il-kapaċità ta’ rispons kienet imxekkla min-nuqqas ta’ flessibbiltà finanzjarja. Meta tfaċċaw prijoritajiet ġodda bħall-kriżi tal-migrazzjoni/refuġjati, instabu problemi biex jiġu riallokati fondi fl-istrumenti taħt il-baġit billi kwantitajiet kbar kienu ġew marbuta fi programmi fit-tul u dan ma ppermettiex marġni biżżejjed. Kif intqal fir-rapport tar-rieżami ta’ nofs it-terminu, jeħtieġ li tiżdied il-flessibbiltà Konsistenza hija meħtieġa bejn il-partijiet komponenti ta’ strument, bejn l-istrumenti differenti u mad-donaturi. B’mod ġenerali, ir-rapport tar-rieżami ta’ nofs it-terminu jinnota sejbiet imħallta dwar il-koerenza. F’termini ta’ koerenza fl-istrumenti, is-sejbiet kienu sodisfaċenti. Kien hemm ċertu livell ta’ konsistenza bejn l-istrumenti iżda l-multipliċità tal-programmi xi drabi wasslet għal azzjonijiet duplikati, b’mod partikolari kooperazzjoni kumplessa ma’ pajjiżi li qed jiżviluppaw aktar avvanzati. Barra minn hekk, l-interazzjoni bejn l-approċċi ġeografiċi u tematiċi xi drabi wasslet għal risposti inkonsistenti fil-livell ta’ pajjiż. Il-feedback mid-delegazzjonijiet tal-UE wera li dawn kellhom diffikultajiet sabiex jimmaniġġaw u jisfruttaw il-komplementarjetajiet u joħolqu sinerġiji bejn l-istrumenti. B’mod ġenerali, tqis li l-UE kienet qiegħda titlef opportunitajiet għal strateġiji kkoordinati għal pajjiż / reġjun partikolari. F’termini ta’ konsistenza mal-Istati Membri, ir-rieżami sab li hemm potenzjal biex il-programmazzjoni konġunta tissaħħaħ. Madankollu, dan ikun jirrikjedi aktar impenn f’ċerti każijiet mill-gvernijiet tal-pajjiżi sħab u mill-Istati Membri. Ir-rapport ta’ rieżami ta’ nofs it-terminu jindika t-tfaċċar ta’ xejriet pożittivi fir-rigward ta’ kisba ta’ riżultati. Madankollu, kienu nnotati diffikultajiet sabiex jitkejlu l-kisbiet. Ħafna drabi kien hemm informazzjoni limitata dwar is-sistemi ta’ monitoraġġ imsemmija fl-istrumenti. Kien hemm nuqqas ta’ data (inklużi l-linji bażi) sabiex jitkejjel jekk l-istrumenti kinux fit-triq it-tajba biex jilħqu xi wħud mill-għanijiet (partikolarment ta’ livell għoli) tagħhom, kif ukoll fehim li bosta fatturi esterni (pereż. il-politiki tal-pajjiżi sħab u donaturi oħra) jinfluwenzaw il-kisba tal-għanijiet. F’termini ta’integrazzjoni tal-prijoritajiet tal-UE, ġie nnotat progress sinifikanti bejn l-istrumenti eżistenti fl-oqsma tat-tibdil fil-klima, filwaqt li jeħtieġ li jsir aktar biex tiġi indirizza l-iskala tal-isfidi ambjentali oħra bħat-telf tal-bijodiversità u t-tnaqqis tar-riżorsi naturali. L-integrazzjoni tad-drittijiet tal-bniedem, inklużi l-ugwaljanza bejn is-sessi u t-tisħiħ tal-pożizzjoni tan-nisa, kienet meqjusa fil-biċċa l-kbira bħala tal-każijiet xogħol għaddej, b’xi gvernijiet sħab xi drabi juru nuqqas ta’ interess jew reżistenza f’dawn l-oqsma. Filwaqt li l-prestazzjoni organizzattiva ġenerali nstabet li kienet effiċjenti, xi atturi qiesu li l-implimentazzjoni ta’ xi wħud mill-istrumenti kienet ta’ piż amministrattiv. F’termini ta’ effetti ta’ ingranaġġ, il-Pjan ta’ Investiment Estern kienet kapaċi jattira investiment privat sostanzjali għal proposti vijabbli ta’ negozju mfassla biex jirrispondu għall-bżonnijiet tal-iżvilupp sostenibbli, b’fondi pubbliċi limitati. Il-garanzija tal-Fond Ewropew għall-Iżvilupp Sostenibbli tikkontribwixxi biex jiżdied l-investiment meħtieġ f’pajjiżi sħab inkluż f’oqsma u setturi b’riskju għoli u kellha bidu promettenti. Il-Fond Ewropew għall-Iżvilupp Sostenibbli Plus (European Fund for Sustainable Development Plus, EFSD+) u l-Garanzija għall-Azzjoni Esterna jenħtieġ li jkomplu jibnu fuq din l-esperjenza pożittiva. •Konsultazzjonijiet ma’ partijiet ikkonċernati

Fit-tfassil tad-dokumenti ta’ evalwazzjoni li kkontribwew għar-rapport ta’ rieżami ta’ nofs it-terminu, saru tliet tipi ta’ konsultazzjonijiet mal-partijiet ikkonċernati. L-evalwaturi wettqu madwar elf intervista strutturata u semistrutturata ma’ uffiċjali u rappreżentanti tal-UE minn istituzzjonijiet tal-UE, Stati Membri u pajjiżi sħab. Ġew organizzati diversi workshops tekniċi sabiex jiġu ppreżentati u diskussi l-abbozzi ta’ evalwazzjonijiet ma’ parteċipanti mill-Parlament Ewropew, gruppi ta’ ħidma tal-Kunsill, kumitati tal-Istati Membri u organizzazzjoni tas-soċjetà ċivili u awtoritajiet lokali. Fl-2017 saret konsultazzjoni pubblika miftuħa. Din kellha l-għan li tiġbor feedback mingħand il-partijiet ikkonċernati dwar is-sejbiet li ħarġu mill-evalwazzjonijiet tal-istrumenti u dwar l-istrumenti ta’ finanzjament estern futuri ta’ wara l-2020. Il-messaġġi ewlenin li ħarġu mingħand il-partijiet ikkonċernati kkonsultati huma miġburin fil-qosor hawn taħt: Flessibbiltà: Il-partijiet ikkonċernati qablu li l-istrumenti ta’ finanzjament il-ġodda jenħtieġ li jkunu aktar flessibbli sabiex iwieġbu għal sfidi u kriżijiet mhux prevedibbli. B’mod partikolari, huma ssottolinjaw il-ħtieġa li jsir aktar faċili li wieħed iċaqlaq ta’ fondi minn reġjun għal ieħor u bejn il-modalijiet ta’ għajnuna. Madankollu, ġie sottolinjat ukoll li ż-żieda fil-flessibbiltà jenħtieġ li ma sseħħx askapitu ta’ inqas prevedibbiltà, dgħajfien tas-sjieda tal-pajjiżi u anqas enfasi fuq il-ksib tal-għanijiet ta’ żvilupp fuq terminu twil. Sabiex tiġi żgurta l-flessibbiltà u l-prevedibbiltà, xi rispondenti argumentaw favur li jkun hemm riżervi suffiċjenti. Koerenza: Il-partijiet ikkonċernati qiesu li huwa neċessarju li tiġi żgurata konsistenza akbar bejn il-politiki interni u esterni tal-UE, kif ukoll bejn l-istrumenti esterni nfushom. Uħud enfasizzaw il-ħtieġa li jissaħħu l-komplementarjetà u s-sinerġija bejn l-istrumenti ġeografiċi u tematiċi. Oħrajn argumentaw li l-Għanijiet ta’ Żvilupp Sostenibbli jipprovdu l-aktar bażi xierqa sabiex tiżdied il-konsistenza bejn il-politiki interni u esterni. Il-biċċa l-kbira rrakkomandaw li l-UE tkun minn ta’ quddiem fit-titjib tal-komplementarjetà bejn il-partijiet ikkonċernati varji, kemm fl-UE kif ukoll barra minnha. Xi rispondenti ssottolinjaw ir-riskju ta’ trikkib fejn l-istess għanijiet ta’ politika jiġu ffinanzjati minn diversi strumenti. Ir-rispondenti talbu wkoll delineazzjoni ċara tal-istrumenti, filwaqt li ssottolinjaw il-ħtieġa li jiġi żgurat li l-programmi ġeografiċi u tematiċi jisfruttaw is-sinerġiji transsettorjali u r-rabtiet bejniethom. Komplementarjetà: Dwar l-istrutturar tal-istrumenti futuri, il-partijiet ikkonċernati qablu li l-kombinazzjoni ta’ programmi ġeografiċi u tematiċi tagħti riżultati pożittivi. Huma enfasizzaw li l-valur tal-istrumenti strutturati ġeografikament jinsab fil-kapaċità tagħhom li jindirizzaw il-ħtiġijiet speċifiċi tal-pajjiżi sħab b’mod imfassal apposta għalihom. Dan huwa kruċjali minħabba d-diversità tal-isfidi u l-ħtiġijiet f’dawn il-pajjiżi. Interventi dinjija mmirati offruti minn strumenti bħalma huma l-Istrument ta’ Sħubija u l-Istrument li jikkontribwixxi għall-Istabbiltà u l-Paċi kienu apprezzati mill-partijiet ikkonċernati. Simplifikazzjoni: L-UE ġiet imħeġġa bis-sħiħ biex tissimplifika aktar l-arkitettura ġenerali tal-istrumenti. L-UE jenħtieġ li tkompli wkoll bl-isforzi tagħha biex tissimplifika l-proċeduri amministrattivi u finanzjarji kkumplikati. Is-soċjetà ċivili u l-awtoritajiet lokali enfażizzaw li l-proċeduri u r-regoli fis-seħħ bħalissa għandhom implikazzjonijiet importanti fuq l-abbiltà tagħhom li jinvolvu ruħhom aktar fil-kooperazzjoni għall-iżvilupp. Ingranaġġ: Il-partijiet ikkonċernati qablu li l-istrumenti ta’ finanzjament innovattivi jista’ jkollhom rwol importanti fl-ingranaġġ tal-finanzjament pubbliku u privat għall-assistenza esterna tal-UE. Is-sejbiet pożittivi dwar l-effetti ta’ ingranaġġ u l-addizzjonalità finanzjarja ta’ dawn l-istrumenti, li ħarġu mill-evalwazzjoni riċenti dwar it-taħlit, huma meqjusa bħala inkoraġġanti. Madankollu, ir-rispondenti mis-soċjetà ċivili esprimew tħassib li l-prijoritajiet tas-settur privat jissuperaw l-għanijiet ta’ tnaqqis tal-faqar fil-pajjiżi sħab. Din il-proposta tindirizza ħafna mit-tħassib espress mill-partijiet ikkonċernati. •Għarfien espert estern Ir-rapport tar-rieżami ta’ nofs it-terminu u d-dokumenti ta’ ħidma tal-persunal assoċjati kienu bbażati prinċipalment fuq sett ta’ rapporti ta’ evalwazzjoni indipendenti mwettqa bejn l-2016 u l-2017 (evalwazzjoni waħda għal kull strument). Fl-istess ħin, tħejja wkoll rapport indipendenti dwar is-sett ta’ strumenti ta’ azzjoni esterna koperti fir-rapport ta’ rieżami ta’ nofs it-terminu, li silet it-tagħlimiet u l-messaġġi ewlenin minnhom. Lil hinn minn dawn ir-rapporti riċenti, ir-rieżami mill-pari tal-Kumitat ta’ Għajnuna għall-Iżvilupp tal-OECD tal-kooperazzjoni għall-iżvilupp tal-UE fl-2012 ħareġ sett ta’ rakkomandazzjonijiet fir-rigward tal-arkitettura, ir-regoli u l-proċeduri tal-istrumenti ta’ finanzjament estern tal-UE. Pereżempju, l-OECD ħeġġet lill-UE sabiex tissimplifika u timmodernizza aktar il-kooperazzjoni, billi tnaqqas l-għadd ta’ linji baġitarji, tallinja r-regoli tal-Istrument tal-Kooperazzjoni għall-Iżvilupp u tal-Fond Ewropew għall-Iżvilupp, tissimplifika l-proċeduri tal-approvazzjoni u żżid il-konsistenza bejn il-programmi reġjonali u tematiċi. L-UE ntalbet issir aktar effettiva, pronta u flessibbli kemm fil-livell ta’ programm kif ukoll fis-sett tal-istrumenti. Dan tal-aħħar intalab b’mod partikolari f’sitwazzjonijiet ta’ fraġilità u kriżi, fejn l-OECD rat lok sinifikanti għal titjib. •Valutazzjoni tal-impatt Fl-2018, il-Kummissjoni wettqet valutazzjoni tal-impatt li kopriet l-azzjoni esterna taħt l-intestatura “Ewropa Globali” tal-Qafas Finanzjarju Pluriennali 2014-2020 li jiffoka fuq il-bidliet ewlenin proposti għal azzjoni esterna, inkluż li jiġu ssimplifikati diversi strumenti fi strument wieħed wiesa’ u l-integrazzjoni tal-attivitajiet li bħalissa huma ffinanzjati mill-Fond Ewropew għall-Iżvilupp fil-baġit tal-UE. L-analiżi kkonkludiet li l-vantaġġi li l-attivitajiet ta’ żvilupp ma jibqgħux jiġu ffinanzjati mill-Fond Ewropew għall-Iżvilupp lil hinn mill-baġit tal-UE jegħlbu l-iżvantaġġi dment li jiġu ssodisfati ċerti prekundizzjonijiet. Dawn jinkludu: –l-ammont allokat għall-azzjoni esterna jenħtieġ li ma jkunx inqas mis-somma tal-FEŻ u tal-istrumenti l-oħra ta’ finanzjament estern flimkien; –il-flessibbiltajiet tal-FEŻ jenħtieġ li jiġu ttrasferiti sa fejn possibbli għall-baġit tal-UE; kif ukoll; –l-operazzjonijiet militari ffinanzjati mill-Faċilità għall-Paċi fl-Afrika tal-Fond Ewropew għall-Iżvilupp jenħtieġ li jitkomplew permezz ta’ mekkaniżmu ieħor lil hinn mill-baġit — il-Faċilità Ewropea għall-Paċi, li hija s-suġġett ta’ proposta separata. Il-valutazzjoni tal-impatt ikkonkludiet ukoll, li apparti dawk l-istrumenti li għandhom natura speċifika ħafna bħal għajnuna umanitarja, li ssegwi l-prinċipju ta’ newtralità, il-biċċa l-kbira tal-istrumenti jistgħu jingħaqdu flimkien fi strument wieħed, jiġifieri: ir-Regolament Komuni ta' Implimentazzjoni, l-Istrument tal-Kooperazzjoni għall-Iżvilupp, il-Fond Ewropew għall-Iżvilupp, il-Fond Ewropew għall-Iżvilupp Sostenibbli, il-Mandat ta’ Self Estern, l-Istrument Ewropew ta’ Viċinat, l-Istrument Ewropew għad-Demokrazija u għad-Drittijiet tal-Bniedem, il-Fond ta’ Garanzija, l-Istrument li jikkontribwixxi għall-Istabbiltà u l-Paċi u l-Istrument ta’ Sħubija. Dawk l-istrumenti li jenħtieġ jibqgħu separati huma: l-istrument għall-assistenza ta’ qabel l-adeżjoni; l-għajnuna umanitarja; il-baġit tal-politika estera u ta’ sigurtà komuni; il-pajjiżi u t-territorji extra-Ewropej inkluża Greenland; il-Mekkaniżmu tal-Unjoni għall-Protezzjoni Ċivili l-iskema tal-voluntiera tal-għajnuna tal-UE; l-appoġġ lill-Komunità Ċiprijotta Torka; ir-Riżerva ta' Għajnuna f'Emerġenza; u l-Faċilità Ewropea għall-Paċi l-ġdida.

Kif innotat mill-Kummissjoni u appoġġat b’feedback mis-sħab waqt il-konsultazzjoni pubblika miftuħa, l-arkitettura preżenti tal-istrumenti ta’ finanzjament estern hija kumplessa wisq. Is-simplifikazzjoni ta’ għadd ta’ strumenti fi strument wieħed wiesa’ tipprovdi opportunità għar-razzjonalizzazzjoni tas-sistemi ta’ ġestjoni u sorveljanza tagħhom u b’hekk jitnaqqas il-piż amministrattiv għall-partijiet ikkonċernati kollha. Sistema ta’ sorveljanza simplifikata tippermetti lill-istrumenti rilevanti li jkollhom stampa aħjar u aktar komprensiva tan-nefqa esterna tal-UE. Strument wiesa’ jipprovdi approċċ ġeografikament u tematikament aktar komprensiv, li jiffaċilita l-implimentazzjoni ta’ politiki differenti b’mod transreġjonali, multisettorjali u b'mod dinji. L-UE tiffaċilita risposti u sinerġiji koerenti, u b’hekk tkisser il-kompartamentalizzazzjoni tematika u ġeografika. Jiġi eliminat it-trikkib, b’mod partikolari bejn l-Istrument ta’ Sħubija u l-Istrument tal-Kooperazzjoni għall-Iżvilupp, fir-rigward tal-kooperazzjoni innovattiva mal-pajjiżi li qed jiżviluppaw aktar avvanzati, u bejn il-programmi ġeografiċi u tematiċi (jiġifieri l-programmi ġeografiċi tal-Fond Ewropew għall-Iżvilupp u l-programmi tematiċi tal-Istrument tal-Kooperazzjoni għall-Iżvilupp). Fil-25 ta’ April 2018, il-valutazzjoni tal-impatt ġiet eżaminata mill-Bord tal-Iskrutinju Regolatorju, u rċeviet opinjoni pożittiva b’riżervi bil-fehim li l-valutazzjoni jenħtieġ tiġi aġġustata sabiex tintegra r-rakkomandazzjonijiet tal-Bord dwar ċerti aspetti. B’riżultat ta’ dan, il-valutazzjoni kienet riveduta sabiex: –tipprovdi aktar informazzjoni dwar l-istruttura tal-governanza tal-istrument il-ġdid, inkluża informazzjoni dwar il-proċeduri tad-teħid tad-deċiżjonijiet; –tispjega aktar diversi kwistjonijiet ta’ finanzjament, inkluż finanzjament bażi, id-delimitazzjoni tar-reġjuni u l-oqsma tematiċi u l-koeffiċjent tal-kontribuzzjoni tal-Istati Membri għall-Fond Ewropew għall-Iżvilupp; kif ukoll; –telabora dwar kif se jaħdmu s-sistemi tal-monitoraġġ u tal-evalwazzjoni fil-ġejjieni. L-opinjoni tal-Bord u l-modifiki assoċjati li saru fil-valutazzjoni tal-impatt huma deskritti aktar fil-fond fl-Anness 1 tal-valutazzjoni tal-impatt. •Simplifikazzjoni Prijorità għall-Kummissjoni fil-Qafas Finanzjarju Pluriennali hija li tissimplifika l-ambjent regolatorju tagħha. Is-simplifikazzjoni ta’ għadd ta’ strumenti fi strument wieħed wiesa’ se tipprovdi opportunità għar-razzjonalizzazzjoni tas-sistemi ta’ ġestjoni u sorveljanza u b’hekk jitnaqqas il-piż amministrattiv għall-istituzzjonijiet tal-UE u għall-Istati Membri. Minflok ma jiffukaw fuq ħafna proċessi ta’ programmazzjoni, id-dibattiti jkunu aktar iffukati fuq l-għanijiet politiċi u l-involviment mas-sħab esterni. Barra minn hekk, l-azzjonijiet li jirċievu finanzjament kumulattiv minn programmi differenti tal-Unjoni jenħtieġ li jiġu awditjati darba biss, billi jiġu koperti l-programmi involuti kollha u r-regoli applikabbli rispettivi tagħhom. Is-simplifikazzjoni ma tfissirx li jkun hemm anqas skrutinju jew akkontabbiltà. Il-bilanċ interistituzzjonali jiġi ppreservat b’mod sħiħ. Pjuttost, is-setgħat baġitarji u ta’ skrutinju tal-Parlament Ewropew jiġu estiżi bl-inkorporazzjoni fil-baġit tal-UE tal-attivitajiet attwalment iffinanzjati mill-Fond Ewropew għall-Iżvilupp. F’termini ta’ allinjament tar-regoli, l-inkorporazzjoni tad-dispożizzjonijiet mir-Regolament Komuni ta' Implimentazzjoni se tagħti lill-istrument il-ġdid sett koerenti ta’ prinċipji fil-partijiet komponenti kollha tiegħu u se tagħmilha aktar faċli biex jinftiehem mis-sħab u mill-aġenti ta’ implimentazzjoni. •Drittijiet fundamentali L-UE hija msejsa fuq impenn qawwi li tippromwovi u tipproteġi d-drittijiet fundamentali, id-drittijiet tal-bniedem, id-demokrazija u l-istat tad-dritt. L-Unjoni tappoġġa attivament dawn id-drittijiet u l-prinċipji fil-fruntieri tagħha, iżda anki meta tkun involuta f’relazzjonijiet ma’ pajjiżi terzi. Dan ir-regolament jissostitwixxi l-Istrument Ewropew għad-Demokrazija u għad-Drittijiet tal-Bniedem eżistenti u jappoġġa interventi fil-qasam tad-drittijiet tal-bniedem, id-drittijiet fundamentali u d-demokrazija f’pajjiżi terzi. Il-proposta hija mfassla wkoll sabiex tappoġġa lis-soċjetà ċivili bħala forza effettiva għar-riforma politika u tad-difiża tad-drittijiet tal-bniedem. 4.IMPLIKAZZJONIJIET BAĠITARJI Fil-Komunikazzjoni tagħha tal-2 ta’ Mejju 2018, il-Kummissjoni Ewropea pproponiet li talloka EUR 89 200 000 000 (fi prezzijiet attwali) għall-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali għall-2027-2021. 5.ELEMENTI OĦRA •Kontribuzzjoni tar-Regolament propost għall-impenn tal-Unjoni fil-ġlieda kontra t-tibdil fil-klima

Fil-qafas tal-impenji meħuda fil-Ftehim ta’ Pariġi, u l-Għanijiet ta’ Żvilupp Sostenibbli tan-Nazzjonijiet Uniti, dan ir-Regolament jenħtieġ li jikkontribwixxi biex l-azzjoni klimatika tiġi integrata fil-politiki tal-Unjoni. Il-ġlieda kontra t-tibdil fil-klima hija fost l-akbar sfidi li qed tiffaċċja d-dinja, u fejn il-ħtieġa għal azzjoni nazzjonali u internazzjonali hija urġenti. F’dan il-kuntest, l-għan tal-Unjoni huwa li mill-inqas 25 % tal-baġit tagħha jiġu indirizzati lejn il-ġlieda kontra t-tibdil fil-klima. Sabiex jikkontribwixxu għal dan il-għan, l-azzjonijiet taħt dan ir-Regolament huma mistennija li jikkontribwixxu 25 % mill-pakkett finanzjarju kumplessiv għal għanijiet tal-klima. •Pjanijiet ta’ implimentazzjoni u arranġamenti ta’ monitoraġġ, ta’ evalwazzjoni u ta’ rappurtar Il-Kummissjoni se timmonitorja b’mod regolari l-azzjonijiet tagħha u tirrieżamina l-progress magħmul sabiex jinkisbu r-riżultati. F’konformità mal-paragrafi 22 u 23 tal-Ftehim Interistituzzjonali tat-13 ta’ April 2016, fejn it-tliet istituzzjonijiet ikkonfermaw li l-evalwazzjonijiet tal-leġiżlazzjoni u tal-politika eżistenti jeħtieġ li jipprovdu l-bażi għal valutazzjonijiet tal-impatt tal-għażliet biex tittieħed azzjoni ulterjuri, il-Kummissjoni se twettaq evalwazzjoni interim u oħra finali. L-evalwazzjonijiet se jivvalutaw l-effetti tal-Istrumenti fil-post fuq l-indikaturi rilevanti u analiżi tal-livell sa fejn l-Istrument jista’ jitqies rilevanti, effettiv, effiċjenti, jipprovdi biżżejjed valur miżjud tal-UE u huwa koerenti ma’ politiki oħra tal-UE. L-evalwazzjonijiet se jinkludu t-tagħlimiet meħuda biex tiġi identifikata kull problema jew kull potenzjal biex jitjiebu l-azzjonijiet jew ir-riżultati tagħhom u biex jiġi mmassimizzat l-impatt tagħhom. Il-konklużjonijiet tal-evalwazzjonijiet flimkien mal-kummenti se jiġu kkomunikati lill-Parlament Ewropew u lill-Kunsill. Il-progress se jiġi mmonitorjat fuq il-bażi ta’ indikaturi allinjati mal-għanijiet tal-proposta. Mill-2022 ’il quddiem, il-Kummissjoni se tibgħat lill-Parlament Ewropew u lill-Kunsill rapport annwali dwar il-kisba tal-għanijiet ta’ dan ir-Regolament. L-evalwazzjonijiet se jitwettqu fil-ħin biex jikkontribwixxu għall-proċess tat-teħid tad-deċiżjonijiet. L-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali jenħtieġ li jiġi vvalutat malli jkun hemm biżżejjed informazzjoni disponibbli dwar il-prestazzjoni tiegħu. •Ambitu ġeografiku u parteċipazzjoni ta’ pajjiżi terzi Ir-Regolament propost għandu ambitu ġeografiku dinji. Għal din ir-raġuni, għadd ta’ atturi minn Stati Membri u minn barra l-Unjoni jista' jkollhom aċċess għal fondi tagħha u / jew isiru sħab biex jimplimentawhom. F’dak li jikkonċerna r-riċevituri ta’ fondi barra mill-Unjoni, entitajiet minn pajjiżi u minn territorji li qed jiżviluppaw, li huma l-benefiċjarji ewlenin ta’ dan ir-Regolament, huma eliġibbli għal finanzjament mill-Unjoni. Pajjiżi terzi oħra jistgħu wkoll ikunu eliġibbli, soġġett għall-kundizzjonijiet stipulati fl-Artikolu 24 ta’ din il-proposta, li huma f’konformità mal-impenji internazzjonali tal-Unjoni dwar l-effikaċja tal-għajnuna, b’mod partikolari r-Rakkomandazzjoni tal-OECD dwar in-Nuqqas ta’ Rabta u l-Forum ta’ Livell Għoli ta’ Nairobi tal-2016. L-Artikolu 24 jistabbilixxi li, bħala regola ġenerali, entitajiet minn pajjiżi terzi żviluppati jistgħu jirċievu biss fondi skont dan ir-Regolament fuq il-bażi tar-reċiproċità ta’ aċċess għal assistenza ta’ żvilupp tagħhom stess, rikonoxxuta minn deċiżjoni tal-Kummissjoni. Il-Patt ta’ Stabbiltà u Paċi u għad-Drittijiet tal-Bniedem u d-Demokrazija, kif ukoll l-azzjonijiet ta’ reazzjoni rapida, huma miftuħa għall-pajjiżi kollha minħabba l-interess tal-Unjoni li jkollha l-akbar offerta possibbli fid-dawl tal-ambitu mondjali tal-azzjonijiet, iċ-ċirkostanzi diffiċli li fihom tingħata l-għajnuna u l-ħtieġa ta’ azzjoni rapida. Organizzazzjonijiet internazzjonali huma eliġibbli wkoll. Fir-rigward tal-għażla ta’ sħab minn barra l-Unjoni, il-Kummissjoni tista’ wkoll tiddeċiedi li taħdem ma’ organizzazzjonijiet internazzjonali, ma’ pajjiżi sħab jew ma’ entitajiet minn pajjiżi terzi oħra taħt ġestjoni indiretta għall-implimentazzjoni ta’ azzjoni speċifika, meta dan ikun fl-interess tal-Unjoni u tal-għan ta’ din l-azzjoni, u soġġett għar-regoli u l-kundizzjonijiet stipulati fir-Regolament Finanzjarju. Din l-għażla tkun teħtieġ deċiżjoni tal-Kummissjoni. Barra minn hekk, l-Istati Membri u l-pajjiżi terzi jistgħu jikkontribwixxu għall-Garanzija għall-Azzjoni Esterna u għalhekk l-entitajiet tagħhom ikunu jisgħtu potenzjalment isiru kontropartijiet eliġibbli għall-implimentazzjoni tagħha. Għall-pajjiżi terzi li mhumiex partijiet kontraenti fil-Ftehim dwar iż-Żona Ekonomika Ewropea, dawn il-kontribuzzjonijiet jeħtieġu approvazzjoni minn qabel mill-Kummissjoni. Il-kundizzjonijiet għal kontribuzzjoni bħal din jenħtieġ li jkunu riflessi fi ftehim bejn il-Kummissjoni u l-pajjiż terz. •Spjegazzjoni fid-dettall tad-dispożizzjonijiet speċifiċi tal-proposta TITOLU I: DISPOŻIZZJONIJIET ĠENERALI Suġġett – L-Artikolu 1 jiddefinixxi l-istrument maħluq mir-Regolament, li huwa wieħed mill-programmi tal-UE għall-azzjoni esterna. Definizzjonijiet – L-Artikolu 2 jinkludi d-definizzjoni tat-terminoloġija bażika użata fir-Regolament. Għanijiet — l-Artikolu 3 jistabbilixxi l-għan ġenerali, applikabbli għall-pilastri kollha tal-istrument, kif ukoll l-għanijiet speċifiċi. Kamp ta’ applikazzjoni u struttura – L-Artikolu 4 jiddeskrivi l-komponenti varji tal-istrument: ġeografiċi, tematiċi u rispons rapidu. Jistabbilixxi l-kamp ta’ applikazzjoni ġeografiku u materjali ta’ kull komponent u jispjega r-relazzjoni bejn il-komponenti.

Il-komponent ġeografiku jikkonsisti minn programmi ġeografiċi għall-Viċinat tal-Ewropa, l-Afrika sub-Saħarjana, l-Asja u l-Paċifiku u l-Kontinent Amerikan u l-Karibew. Il-pajjiżi taż-żona tal-Viċinat huma elenkati fl-Anness I; il-lista sservi bħala bażi għad-definizzjoni tal-pajjiżi fiż-żoni li jmissu mal-Unjoni. Pajjiżi oħra jaqgħu fiż-żoni ġeografiċi standard. Il-kamp ta’ applikazzjoni materjali tal-programmi ġeografiċi, bl-oqsma ta’ kooperazzjoni, huma spjegati fl-Anness II. Il-komponent tematiku jiffoka fuq l-isfidi dinjija, b’mod partikolari permezz ta’ programmi tematiċi dwar id-Drittijiet tal-Bniedem u d-Demokrazija u l-Organizzazzjonijiet tas-Soċjetà Ċivili, l-Istabbiltà u l-Paċi u l-isfidi Dinjija li jkopru kwistjonijiet bħas-saħħa, l-edukazzjoni, in-nisa u t-tfal, l-impjiegi diċenti u l-protezzjoni soċjali, il-kultura, il-migrazzjoni, l-ambjent u t-tibdil fil-klima, l-enerġija sostenibbli, it-tkabbir sostennibbli u inklużiv, is-settur privat u l-awtoritajiet lokali. Dawn il-programmi huma komplementari għall-programmi ġeografiċi, b’kopertura dinjija. Il-kamp ta’ applikazzjoni materjali tal-programmi tematiċi, b’mod partikolari l-oqsma ta’ intervent, huma stipulati fl-Anness III. Il-komponent ta’ rispons rapidu huwa ddedikat għall-kapaċità ta’ rispons rapidu għall-ġestjoni tal-kriżijiet, il-prevenzjoni tal-konflitti u l-bini tal-paċi; it-tisħiħ tar-reżiljenza u l-irbit tal-azzjonijiet umanitarji mal-azzjonijiet għall-iżvilupp; u l-ħtiġijiet u l-prijoritajiet tal-azzjonijiet tal-politika estera. Anki dan il-komponent għandu kopertura dinjija. L-oqsma ta’ intervent huma definiti fl-Anness IV. F'dan il-komponent, mhix meħtieġa programmazzjoni; l-implimentazzjoni tieħu l-forma ta’ adozzjoni diretta ta’ miżuri ta’ għajnuna, pjanijiet ta’ azzjoni u miżuri individwali eċċezzjonali. Koerenza, konsistenza u komplementarjetà — l-Artikolu 5 jispjega r-relazzjoni bejn dan l-istrument u strumenti oħra taħt l-azzjoni esterna, flimkien mar-rabtiet u l-konsistenza ma’ programmi interni tal-UE. Baġit – L-Artikolu 6 jirreferi għall-pakkett kumplessiv għall-istrument u jagħti diżaggregazzjoni dettaljata skont iż-żona ġeografika, il-programmi tematiċi u l-azzjoni ta’ rispons rapidu. Jirreferi wkoll għar-riżerva “tal-isfidi u l-prijoritajiet emerġenti”, li tista’ żżid l-ammonti msemmija fl-Artikolu. Qafas ta’ Politika – L-Artikolu 7 jirreferi għall-qafas kumplessiv ta’ politika għall-implimentazzjoni tal-Istrument. Il-ftehimiet, l-istrateġiji, il-konklużjonijiet, ir-riżoluzzjonijiet eżistenti, u dokumenti oħra simili, huma l-politika li fuqha se tkun ibbażata l-implimentazzjoni tal-istrument. Prinċipji ġenerali – L-Artikolu 8 jelenka d-diversi prinċipji applikabbli għall-istrument kollu, bħad-demokrazija, l-istat tad-dritt u r-rispett għad-drittijiet tal-bniedem u l-libertajiet fundamentali, approċċ ibbażat fuq id-drittijiet, il-kooperazzjoni, id-djalogu, is-sħubija, l-effettività tal-iżvilupp, l-integrazzjoni tat-tibdil fil-klima, il-protezzjoni tal-ambjent u l-ugwaljanza bejn is-sessi. L-Artikolu jissottolinja wkoll il-ħtieġa ta’ kooperazzjoni mal-Istati Membri. Huwa inkluż l-obbligu ta’ informazzjoni u ta’ skambji regolari mal-Parlament Ewropew, li jippermettu lill-Kummissjoni u lill-Parlament Ewropew ikollhom diskussjonijiet regolari dwar il-politika u l-implimentazzjoni tal-istrument. Il-bini tal-kapaċitajiet ta' atturi militari b'appoġġ għall-iżvilupp u għas-sigurtà għall-iżvilupp — L-Artikolu 9 għandu l-għan li jiddelimita l-attivitajiet relatati mas-sigurtà li jistgħu jiġu appoġġati permezz ta’ dan l-Istrument minn attivitajiet li ma jistgħux jiġu ffinanzjati mill-baġit tal-UE. TITOLU II – IMPLIMENTAZZJONI TAL-ISTRUMENT Titolu II jiġbor il-kapitoli relatati mal-implimentazzjoni tal-istrument, li jinkludi l-programmazzjoni pluriennali.

Il-Kapitolu I - Programmazzjoni (l-Artikoli 10-15) jkopri d-diversi dispożizzjonijiet dwar il-programmazzjoni pluriennali, b’mod partikolari l-approċċ ġenerali, il-prinċipji speċifiċi għall-programmi ġeografiċi, il-kontenut tad-dokumenti ta’ programmazzjoni għall-programmi kemm ġeografiċi kif ukoll tematiċi, kif ukoll il-proċedura tal-adozzjoni tagħhom. L-Artikolu 15 jistabbilixxi kif taħdem ir-riżerva għall-isfidi u l-prijoritajiet emerġenti. Il-Kapitolu II – Dispożizzjonijiet speċifiċi għall-Viċinat (l-Artikoli 16-18) jinkludi regoli speċifiċi għall-qasam tal-Viċinat, b’mod partikolari fir-rigward tal-kriterji tal-allokazzjoni, l-approċċ ibbażat fuq il-prestazzjoni, u l-kooperazzjoni transfruntiera. Il-Kapitolu III – Pjanijiet ta’ azzjoni, miżuri u metodi ta’ implimentazzjoni (l-Artikoli 19-25) jinkludi dispożizzjonijiet li jissuplimentaw ir-Regolament Finanzjarju minħabba n-natura speċifika tal-azzjoni esterna. L-Artikolu 25 fih id-dispożizzjonijiet meħtieġa biex jiġu importati l-flessibbiltajiet tal-FEŻ. Kapitolu IV — EFSD + garanziji baġitarji u assistenza finanzjarja lil pajjiżi terzi (l-Artikoli 26-30) jgħaqqad u jissostitwixxi d-dispożizzjonijiet eżistenti dwar il-Fond Ewropew għall-Iżvilupp Sostenibbli, il-Mandat ta’ Self Estern u l-Fond ta’ Garanzija għall-azzjonijiet esterni. Il-Kapitolu V – Monitoraġġ, rappurtar u evalwazzjoni (l-Artikoli 31-32) fih dispożizzjonijiet dwar l-indikaturi u l-oqfsa tar-riżultati użati fil-monitoraġġ u fl-evalwazzjoni tal-azzjoni esterna, kif ukoll dwar ir-rapport annwali, interim u r-rapport ta’ evalwazzjoni finali. TITOLU III - DISPOŻIZZJONIJIET FINALI It-Titolu III (l-Artikoli 33-41) jsegwi fil-biċċa l-kbira d-dispożizzjonijiet tal-programmi tal-politika interna fir-rigward ta’ kwistjonijiet istituzzjonali, informazzjoni, komunikazzjoni u pubbliċità, it-tħassir u d-dħul fis-seħħ. Fih ukoll deroga fir-rigward tal-viżibbiltà, klawżola dwar is-Servizz Ewropew ta’ Azzjoni Esterna, u dispożizzjonijiet dwar il-parteċipazzjoni ta’ pajjiż jew territorju mhux kopert mir-Regolament. L-Artikolu 34 ta’ dan it-Titolu jkopri l-eżerċizzju tad-delega ta’ setgħat fir-rigward tar-rata ta’ proviżjonament (delega ta’ setgħa li tinsab fl-Artikolu 26(3), l-oqsma ta’ kooperazzjoni u intervent fl-Anness II, fl-Anness III u fl-Anness IV (delega ta’ setgħa li tinsab fl-Artikolu 4(6), l-oqsma ta’ prijorità tal-Fond Ewropew għall-Iżvilupp Sostenibbli + l-operazzjonijiet u l-governanza tiegħu fl-Annessi V u VI (delega ta’ setgħa li tinsab fl-Artikolu 27(9); l-indikaturi fl-Anness VII u l-istabbiliment ta’ qafas ta’ monitoraġġ u evalwazzjoni (delega ta’ setgħa li tinsab fl-Artikolu 31(9). Kwistjoni oħra ta’ sustanza hija relatata mal-proċedura tal-kumitat: L-Artikolu 35 jistabbilixxi kumitat “ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali”, skont ir-Regolament (UE) Nru 182/2011. Dak il-Kumitat huwa responsabbli biex jagħti opinjoni dwar id-dokumenti ta’ programmazzjoni pluriennali u dwar il-programmi ta' ħidma annwali (pjanijiet ta’ azzjoni u miżuri). Il-proposta għandha seba’ annessi, kif ġej: - Anness I – Lista tal-pajjiżi u t-territorji fil-qasam tal-viċinat - Anness II – Oqsma ta’ kooperazzjoni għall-programmi ġeografiċi - Anness III – Oqsma ta’ intervent għall-programmi tematiċi - Anness IV – Oqsma ta’ intervent għall-azzjonijiet ta’ rispons rapidu

- Anness V — Oqsma ta’ prijorità tal-Fond Ewropew għall-Iżvilupp Sostenibbli + l-operazzjonijiet - Anness V — Il-governanza tal-Fond Ewropew għall-Iżvilupp Sostenibbli + - Anness VI – Lista ta’ indikaturi ewlenin tal-prestazzjoni 2018/0243 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali

IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 209, 212 u 322(1) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Wara li kkunsidraw l-opinjoni tal-Qorti tal-Awdituri, Filwaqt li jaġixxu f'konformità mal-proċedura leġislattiva ordinarja, Billi: (1)L-għan ġenerali tal-Programm “Strument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonalit (l-“Istrument”) jenħtieġ li jkun li jsostni u jippromwovi l-valuri u l-interessi tal-Unjoni madwar id-dinja sabiex jiġu segwiti l-għanijiet u l-prinċipji tal-azzjoni esterna tal-Unjoni, kif stabbiliti fl-Artikolu 3(5), fl-Artikoli 8 u 21 tat-Trattat dwar l-Unjoni Ewropea. (2)Skont l-Artikolu 21 tat-Trattat dwar l-Unjoni Ewropea, l-Unjoni jenħtieġ li tfittex li jkun hemm konsistenza bejn l-oqsma differenti tal-azzjoni esterna tagħha u bejn dawn u l-politiki l-oħra tagħha, kif ukoll li taħdem lejn grad għoli ta’ kooperazzjoni fl-oqsma kollha tar-relazzjonijiet internazzjonali. Il-firxa wiesgħa ta’ azzjonijiet permessi minn dan ir-Regolament jenħtieġ li tikkontribwixxi għall-għanijiet stabbiliti f’dan l-Artikolu tat-Trattat. (3)Skont l-Artikolu 8 tat-Trattat dwar l-Unjoni Ewropea, l-Unjoni jenħtieġ li tiżviluppa mal-pajjiżi viċini tagħha relazzjonijiet speċjali, bl-għan li tistabbilixxi żona ta’ prosperità u ta’ viċinat tajjeb, ibbażata fuq il-valuri tal-Unjoni u kkaratterizzata minn relazzjonijiet mill-qrib u paċifiċi bbażati fuq il-kooperazzjoni. Dan ir-Regolament jenħtieġ li jikkontribwixxi għal dan il-għan. (4)L-għan primarju tal-politika tal-Unjoni għall-kooperazzjoni għall-iżvilupp, kif stabbilit fl-Artikolu 208 tat-Trattat dwar il-Funzjonament tal-Unjoni Ewropea, huwa li jitnaqqas il-faqar u, fuq terminu twil, il-qerda tiegħu. Il-politika tal-kooperazzjoni għall-iżvilupp tal-Unjoni tikkontribwixxi wkoll għall-għanijiet tal-azzjoni esterna tal-Unjoni, b’mod partikolari li jitrawwem l-iżvilupp ekonomiku, soċjali u ambjentali sostenibbli ta’ pajjiżi li qed jiżviluppaw, bil-għan primarju li jinqered il-faqar, kif stabbilit fl-Artikolu 21(2)(d) tat-Trattat dwar l-Unjoni Ewropea.

(5)L-Unjoni jenħtieġ li tiżgura l-koerenza politika fl-iżvilupp kif meħtieġ mill-Artikolu 208 tat-Trattat dwar il-Funzjonament tal-Unjoni Ewropea. L-Unjoni jenħtieġ li tqis l-għanijiet tal-kooperazzjoni għall-iżvilupp fil-politiki li x’aktarx jolqtu lill-pajjiżi li qed jiżviluppaw, li se jkun element kruċjali tal-istrateġija biex jintlaħqu l-Għanijiet ta’ Żvilupp Sostenibbli definiti fl-Aġenda 2030 għall-Iżvilupp Sostenibbli (“l-Aġenda 2030”) tan-Nazzjonijiet Uniti adottati f’Settembru 2015. L-iżgurar tal-koerenza politika fl-iżvilupp sostenibbli kif inkorporat fl-Aġenda 2030 jeħtieġ li jitqies l-impatt tal-politiki kollha dwar l-iżvilupp sostenibbli fil-livelli kollha – nazzjonali, fl-Unjoni, f’pajjiżi oħra u fil-livell dinji. (6)Dan l-istrument jipprevedi azzjonijiet li jappoġġaw dawk l-għanijiet u dawk il-politiki ta’ azzjoni esterna u jibni fuq l-azzjonijiet li qabel kienu appoġġati permezz tar-Regolament (UE) Nru 233/2014; il-Ftehim Intern tal-11-il Fond Ewropew għall-Iżvilupp (FEŻ), u r-Regolament ta’ Implimentazzjoni; Ir-Regolament (UE) Nru 232/2014; Ir-Regolament (UE) Nru 230/2014; Ir-Regolament (UE) Nru 235/2014; Ir-Regolament (UE) Nru 234/2014; Ir-Regolament (Euratom) Nru 237/2014; Ir-Regolament (UE) Nru 236/2014; Id-Deċiżjoni Nru 466/2014/UE; Ir-Regolament (KE, Euratom) Nru 480/2009 u r-Regolament (UE) Nru 2017/1601. (7)Il-kuntest dinji għall-azzjoni huwa li tiġi segwita ordni dinji bbażat fuq ir-regoli, bil-multilateraliżmu bħala l-prinċipju ewlieni tiegħu u bin-Nazzjonijiet Uniti fil-qalba tiegħu. L-Aġenda 2030, flimkien mal-Ftehim ta’ Pariġi dwar it-Tibdil fil-Klima u l-Aġenda ta’ Azzjoni ta’ Addis Ababa hija r-rispons tal-komunità internazzjonali għall-isfidi u x-xejriet dinjija fir-rigward tal-iżvilupp sostenibbli. Bl-Għanijiet ta' Żvilupp Sostenibbli fil-qalba tagħha, l-Aġenda 2030 hija qafas trasformattiv biex jeqred il-faqar u jikseb żvilupp sostenibbli fuq livell dinji. Hija għandha ambitu universali, billi tipprovdi qafas komprensiv kondiviż għal azzjonijiet li japplikaw għall-Unjoni, għall-Istati Membri tagħha u għas-sħab tagħha. Hija tibbilanċja d-dimensjonijiet ekonomiċi, soċjali, u ambjentali tal-iżvilupp sostenibbli, filwaqt li tirrikonoxxi l-interkonnessjonijiet essenzjali bejn l-għanijiet u l-miri tagħha. L-Aġenda 2030 għandha l-għan li ma tħalli lil ħadd lura. L-implimentazzjoni tal-Aġenda 2030 se tkun koordinata mill-qrib mal-impenji internazzjonali rilevanti l-oħra tal-Unjoni. L-azzjonijiet imwettqa minn dan ir-Regolament jenħtieġ li jagħtu attenzjoni partikolari lill-interkonnessjonijiet bejn l-Għanijiet ta’ Żvilupp Sostenibbli u lill-azzjonijiet integrati li jistgħu joħolqu kobenefiċċji u jilħqu għanijiet multipli b’mod koerenti. (8)L-implimentazzjoni ta’ dan ir-Regolament jenħtieġ li tkun iggwidata mill-ħames prijoritajiet stabbiliti fl-Istrateġija Globali għall-Politika Estera u ta’ Sigurtà tal-Unjoni (l-“Istrateġija Globali”), ippreżentata fid-19 ta’ Ġunju 2016, li tirrappreżenta l-viżjoni tal-Unjoni u l-qafas għal involviment estern magħqud u responsabbli fi sħubija ma’ oħrajn, biex tmexxi ’l quddiem il-valuri u l-interessi tagħha. L-Unjoni jenħtieġ li ssaħħaħ is-sħubijiet, tippromwovi d-djalogu dwar il-politika u r-rispons kollettiv għall-isfidi ta’ tħassib dinji. L-azzjoni tagħha jenħtieġ li tappoġġa l-interessi u l-valuri tal-Unjoni fl-aspetti kollha tagħhom, inklużi l-preservazzjoni tal-paċi, il-prevenzjoni tal-kunflitti, it-tisħiħ tas-sigurtà internazzjonali, il-ġlieda kontra kawżi fl-għeruq tal-migrazzjoni irregolari u l-assistenza lil popolazzjonijiet, pajjiżi u reġjuni biex jikkonfrontaw diżastri naturali jew ikkawżati mill-bniedem, l-appoġġ għall-politika kummerċjali, il-kooperazzjoni ekonomika, il-promozzjoni ta’ soluzzjonijiet u teknoloġiji diġitali u t-trawwim tad-dimensjoni internazzjonali tal-politiki tal-Unjoni. Fil-promozzjoni tal-interessi tagħha, l-Unjoni jenħtieġ li tikkonforma mal-prinċipji tar-rispett għal standards soċjali u ambjentali għolja, għall-istat tad-dritt, għad-dritt internazzjonali u għad-drittijiet tal-bniedem u tippromwovihom. (9)Il-Kunsens Ewropew il-ġdid għall-Iżvilupp (“il-Kunsens”), iffirmat fis-7 ta’ Ġunju 2017, jipprovdi l-qafas għal approċċ komuni dwar il-kooperazzjoni għall-iżvilupp mill-Unjoni u mill-Istati Membri tagħha biex jimplimentaw l-Aġenda 2030 u l-Aġenda ta’ Azzjoni ta’ Addis Ababa. Il-qerda tal-faqar, l-indirizzar tad-diskriminazzjonijiet u l-inugwaljanzi, li ħadd ma jitħalla lura huma u t-tisħiħ tar-reżiljenza jinsabu fil-qalba tal-politika tal-kooperazzjoni għall-iżvilupp. (10)Sabiex jiġi implimentat il-qafas internazzjonali ġdid stabbilit mill-Aġenda 2030, mill-Istrateġija Globali u mill-Kunsens, dan ir-Regolament jenħtieġ li jimmira lejn li jżid il-koerenza u jassigura l-effettività tal-azzjoni esterna tal-Unjoni billi jikkonċentra l-isforzi tiegħu permezz ta’ strument simplifikat ħalli jtejjeb l-implimentazzjoni tal-politiki differenti tal-azzjoni esterna. (11)Skont l-Istrateġija Globali u l-Qafas ta’ Sendai għat-Tnaqqis tar-Riskju ta’ Diżastri (2015-2030) kif adottat fit-18 ta’ Marzu 2015, jenħtieġ li jingħata rikonoxximent lill-ħtieġa li nimxu lil hinn mir-reazzjonijiet għall-kriżijiet u l-konteniment tagħhom u nersqu lejn approċċ aktar strutturali u fuq terminu twil li jindirizza b’mod aktar effettiv is-sitwazzjonijiet ta’ fraġilità, id-diżastri naturali u dawk magħmula mill-bniedem, u l-kriżijiet fit-tul. Huma meħtieġa enfażi akbar u approċċi kollettivi fuq it-tnaqqis tar-riskju, il-prevenzjoni, il-mitigazzjoni u t-tħejjija; u huma meħtieġa sforzi ulterjuri biex jissaħħaħ ir-rispons rapidu u l-irkupru durabbli. Dan ir-Regolament jenħieġ għalhekk li jikkontribwixxi biex tissaħħaħ ir-reżiljenza u biex jorbot l-għajnuna umanitarja u l-azzjoni ta’ żvilupp permezz ta’ azzjonijiet ta’ rispons rapidu. (12)F’konformità mal-impenji internazzjonali tal-Unjoni dwar l-effettività tal-iżvilupp kif adottati f’Busan fl-2011 u mġedda fil-Forum ta’ Livell Għoli ta’ Nairobi fl-2016 u mfakkra fil-Kunsens, il-kooperazzjoni għall-iżvilupp tal-Unjoni jenħtieġ li tapplika l-prinċipji tal-effettività tal-iżvilupp, jiġifieri s-sjieda tal-prijoritajiet għall-iżvilupp mill-pajjiżi li qed jiżviluppaw, fokus fuq ir-riżultati, sħubijiet inklużivi għall-iżvilupp kif ukoll it-trasparenza u l-akkontabilità. (13)Skont l-Għanijiet ta’ Żvilupp Sostenibbli, dan ir-Regolament jenħtieġ li jikkontribwixxi għall-monitoraġġ u għar-rappurtar b’enfażi fuq ir-riżultati, li jkopru l-outputs, l-eżiti u l-impatti f’pajjiżi sħab li jibbenefikaw mill-assistenza finanzjarja esterna tal-Unjoni. B’mod partikolari, kif miftiehem fil-Kunsens, l-azzjonijiet permezz ta' dan ir-Regolament huma mistennija li jikkontribwixxu 20 % tal-Assistenza Uffiċjali għall-Iżvilupp iffinanzjata skont dan ir-Regolament għall-inklużjoni soċjali u l-iżvilupp tal-bniedem, inklużi l-ugwaljanza bejn is-sessi u l-għoti tas-setgħa lin-nisa. (14)Kull meta jkun possibbli u xieraq, ir-riżultati tal-azzjoni esterna tal-Unjoni jenħtieġ li jiġu mmonitorjati u vvalutati fuq il-bażi ta’ indikaturi predefiniti, trasparenti, speċifiċi għall-pajjiżi u miżurabbli, adattati għall-ispeċifiċitajiet u l-għanijiet tal-Istrument u preferibbilment ibbażati fuq il-qafas tar-riżultati tal-pajjiż sieħeb. (15)Dan ir-Regolament jenħtieġ li jikkontribwixxi għall-għan kollettiv tal-Unjoni li tipprovdi 0.7% mill-Introjtu Nazzjonali Gross bħala Għajnuna Uffiċjali għall-Iżvilupp fil-perjodu tal-Aġenda 2030. F’dak ir-rigward, mill-anqas 92 % tal-finanzjament skont dan ir-Regolament jenħtieġ li jikkontribwixxi għal azzjonijiet imfassla b’mod li jissodisfaw il-kriterji għall-Għajnuna Uffiċjali għall-Iżvilupp kif stabbiliti mill-Kumitat ta' Għajnuna għall-Iżvilupp tal-Organizzazzjoni għall-Kooperazzjoni u l-Iżvilupp Ekonomiċi. (16)Sabiex ikun żgurat li r-riżorsi jmorru fejn hemm l-akbar ħtieġa, speċjalment għand il-Pajjiżi l-Anqas Żviluppati u l-pajjiżi f’sitwazzjoni ta’ fraġilità u kunflitt, dan ir-Regolament jenħtieġ li jikkontribwixxi għall-mira kollettiva li sa 0.20 % tal-Introjtu Nazzjonali Gross tal-Unjoni jmur lejn il-Pajjiżi l-Anqas Żviluppati fil-perjodu tal-Aġenda 2030. (17)Dan ir-Regolament jenħtieġ li jirrifletti l-ħtieġa ta’ konċentrazzjoni fuq prijoritajiet strateġiċi, kemm ġeografikament — il-Viċinat Ewropew u l-Afrika, kif ukoll pajjiżi li huma fraġli u li huma l-aktar fil-bżonn, iżda wkoll tematikament — is-sigurtà, il-migrazzjoni, it-tibdil fil-klima u d-drittijiet tal-bniedem. (18)Dan ir-Regolament jenħtieġ li jappoġġa l-implimentazzjoni tal-Politika Ewropea tal-Viċinat, kif rieżaminata fl-2015, u l-implimentazzjoni ta’ oqfsa ta’ kooperazzjoni reġjonali, bħall-kooperazzjoni transfruntiera u l-aspetti esterni ta’ strateġiji u politiki makroreġjonali u tal-baċiri tal-baħar tal-rilevanti. Dawn l-inizjattivi joffru oqfsa politiċi għall-approfondiment tar-relazzjonijiet mal-pajjiżi sħab u bejniethom, fuq il-bażi tal-prinċipji tal-akkontabbiltà reċiproka, is-sjieda u r-responsabbiltà kondiviżi. (19)Il-Politika Ewropea tal-Viċinat, kif rieżaminata fl-2015, timmira lejn li tistabbilizza l-pajjiżi ġirien u li ssaħħaħ ir-reżiljenza, b’mod partikolari billi ssaħħaħ l-iżvilupp ekonomiku, bħala l-prijoritajiet politiċi ewlenin tal-Unjoni. Biex tilħaq l-għan tagħha, il-Politika Ewropea tal-Viċinat rieżaminata ffukat fuq erba’ oqsma ta’ prijorità: governanza tajba, demokrazija, stat tad-dritt u drittijiet tal-bniedem, b’enfażi partikolari fuq involviment akbar mas-soċjetà ċivili; l-iżvilupp ekonomiku; is-sigurtà; il-migrazzjoni u l-mobilità, inkluż l-indirizzar tal-kawżi fundamentali tal-migrazzjoni irregolari u tal-ispostament furzat. Id-differenzazzjoni u s-sjieda reċiproka akbar huma l-karatteristika tal-Politika Ewropea tal-Viċinat, li tirrikonoxxi l-livelli differenti ta’ involviment, u tirrifletti l-interessi ta’ kull pajjiż fir-rigward tan-natura u l-fokus tas-sħubija tiegħu mal-Unjoni. (20)Dan ir-Regolament jenħtieġ li jappoġġa l-implimentazzjoni ta’ ftehim ta’ assoċjazzjoni modernizzat mal-pajjiżi mill-Grupp ta’ Stati mill-Afrika, il-Karibew u l-Paċifiku (AKP) u jippermetti lill-UE u lis-sħab tagħha tal-AKP biex ikomplu jiżviluppaw alleanzi b’saħħithom dwar sfidi dinjija ewlenin. B’mod partikolari, dan ir-Regolament jenħtieġ li jappoġġa l-kontinwazzjoni tal-kooperazzjoni stabbilita bejn l-Unjoni u l-Unjoni Afrikana f’konformità mal-Istrateġija Konġunta UE-Afrika u jibni fuq il-ftehim futur bejn l-UE u l-AKP wara l-2020, inkluż permezz ta’ approċċ kontinentali lejn l-Afrika. (21)L-Unjoni jenħtieġ li tfittex l-aktar użu effiċjenti tar-riżorsi disponibbli biex tottimizza l-impatt tal-azzjoni esterna tagħha. Dan jenħtieġ li jinkiseb permezz ta’ koerenza u komplementarjetà bejn l-istrumenti ta’ finanzjament estern tal-Unjoni, b’mod partikolari l-Istrument għall-Assistenza ta’ Qabel l-Adeżjoni III, l-Istrument tal-Għajnuna Umanitarja, id-Deċiżjoni dwar il-Pajjiż u Territorji extra-Ewropew, l-Istrument Ewropew għas-Sikurezza Nukleari biex jikkomplementa l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali fuq il-bażi tat-Trattat tal-Euratom, il-politika estera u ta’ sigurtà komuni u l-Faċilità Ewropea għall-Paċi li għadha kif ġiet proposta li hija ffinanzjata lil hinn mill-baġit tal-Unjoni, kif ukoll il-ħolqien ta’ sinerġiji ma’ politiki u Programmi oħra tal-Unjoni. Dan jinkludi koerenza u komplementarjetà mal-assistenza makrofinanzjarja, fejn rilevanti. Sabiex jiġi massimizzat l-impatt ikkombinat tal-interventi biex jintlaħaq għan komuni, dan ir-Regolament jenħtieġ jippermetti t-taħlit ta’ finanzjament ma’ Programmi oħra tal-Unjoni, dment li l-kontribuzzjonijiet ma jkoprux l-istess kostijiet. (22)Il-finanzjament minn dan ir-Regolament jenħtieġ jintuża biex jiffinanzja azzjonijiet taħt id-dimensjoni internazzjonali ta’ Erasmus, li l-implimentazzjoni tagħhom jenħtieġ li ssir skont ir-Regolament dwar Erasmus. (23)L-approċċ ewlieni għall-azzjonijiet iffinanzjati skont dan ir-Regolament jenħtieġ li jkun permezz ta’ programmi ġeografiċi, sabiex jiġi massimizzat l-impatt tal-assistenza tal-Unjoni u l-azzjoni tal-Unjoni tinġieb eqreb tal-pajjiżi u l-popolazzjonijiet sħab. Dan l-approċċ ġenerali jenħtieġ li jiġi kkumplimentat minn programmi tematiċi u minn azzjonijiet ta’ rispons rapidu, fejn rilevanti. (24)F’konformità mal-Kunsens, l-Unjoni u l-Istati Membri tagħha jenħtieġ li jtejbu l-programmazzjoni konġunta sabiex iżidu l-impatt kollettiv tagħhom billi jiġbru flimkien ir-riżorsi u l-kapaċitajiet tagħhom. Il-programmazzjoni konġunta jenħtieġ li tibni fuq l-involviment, l-approprjazzjoni u s-sjieda tal-pajjiżi sħab. L-Unjoni u l-Istati Membri tagħha jenħtieġ li jfittxu li jappoġġaw lill-pajjiżi sħab permezz ta’ implimentazzjoni konġunta, kull meta xieraq.

(25)Filwaqt li d-demokrazija u d-drittijiet tal-bniedem, fosthom l-ugwaljanza bejn is-sessi u l-għoti tas-setgħa lin-nisa jenħtieġ li jiġu riflessi matul l-implimentazzjoni kollha ta’ dan ir-Regolament, l-assistenza tal-Unjoni permezz tal-programmi tematiċi għad-drittijiet tal-bniedem u d-demokrazija u l-organizzazzjonijiet tas-soċjetà ċivili jenħtieġ li jkollha rwol speċifiku komplementari u addizzjonali minħabba n-natura dinjija tagħha, u l-indipendenza tal-azzjoni tagħha mill-kunsens tal-gvernijiet u tal-awtoritajiet pubbliċi tal-pajjiżi terzi kkonċernati. (26)L-organizzazzjonijiet tas-soċjetà ċivili jenħtieġ li jinkludu firxa wiesgħa ta’ atturi bi rwoli u mandati differenti li jinkludi l-istrutturi kollha mhux Statali, mhux għall-profitt, mhux partiġġjani u mhux vjolenti, li bihom persuni jorganizzaw ruħhom sabiex isegwu għanijiet u ideali komuni, sew politiċi, kulturali, soċjali jew ekonomiċi. Huma joperaw mil-livell lokali sal-livell nazzjonali, reġjonali u internazzjonali, u jinkludu organizzazzjonijiet urbani u rurali, formali u informali. (27)Dan ir-Regolament jistabbilixxi pakkett finanzjarju għal dan l-istrument, li se jikkostitwixxi l-ammont ta' referenza primarja, fis-sens tal-punt 17 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba, għall-Parlament Ewropew u l-Kunsill matul il-proċedura baġitarja annwali. (28)Filwaqt li jirrifletti l-importanza li jiġi indirizzat it-tibdil fil-klima skont l-impenji tal-Unjoni li jimplimentaw il-Ftehim ta’ Pariġi u l-Miri tal-Iżvilupp Sostenibbli tan-Nazzjonijiet Uniti, dan ir-Regolament se jikkontribwixxi biex l-azzjoni klimatika tiġi integrata fil-politiki tal-Unjoni u biex tintlaħaq il-mira ġenerali li 25 % tal-infiq tal-baġit tal-UE ikunu b’appoġġ għal għanijiet tal-klima. L-azzjonijiet permezz ta' dan ir-Regolament huma mistennija li jikkontribwixxu 25 % mill-pakkett finanzjarju kumplessiv għal għanijiet tal-klima. Azzjonijiet rilevanti se jiġu identifikati matul l-implimentazzjoni ta’ dan ir-Regolament, u l-kontribuzzjoni kumplessiva minn dan ir-Regolament jenħtieġ li tkun parti mill-evalwazzjonijiet rilevanti u mill-proċessi ta’ rieżami. (29)Huwa essenzjali li tiżdied il-kooperazzjoni dwar il-migrazzjoni ma’ pajjiżi sħab, ħalli jitgawdew il-benefiċċji ta’ migrazzjoni ġestita tajjeb u regolari u tiġi indirizzata effettivament il-migrazzjoni irregolari. Tali kooperazzjoni jenħtieġ li tikkontribwixxi biex jiġi żgurat l-aċċess għall-protezzjoni internazzjonali, l-indirizzar tal-kawżi fundamentali tal-migrazzjoni irregolari, it-titjib tal-ġestjoni tal-fruntieri u li jsiru sforzi fil-ġlieda kontra l-migrazzjoni irregolari, it-traffikar tal-bnedmin u l-faċilitazzjoni tad-dħul klandestin ta’ migranti, u ssir ħidma fuq ir-ritorn, ir-riammissjoni u r-riintegrazzjoni meta rilevanti, fuq il-bażi tal-akkontabbiltà reċiproka u r-rispett sħiħ tal-obbligi umanitarji u tad-drittijiet tal-bniedem. Għalhekk, il-kooperazzjoni effettiva tal-pajjiżi terzi mal-Unjoni f’dan il-qasam jenħtieġ li ssir element integrali mill-prinċipji ġenerali ta’ dan ir-Regolament. Aktar koerenza bejn il-migrazzjoni u l-politiki tal-kooperazzjoni għall-iżvilupp hija importanti biex jiġi żgurat li l-assistenza għall-iżvilupp tappoġġa lill-pajjiżi sħab jimmaniġġaw il-migrazzjoni b’mod aktar effettiv. Dan ir-Regolament jenħtieġ li jikkontribwixxi għal approċċ koordinat, olistiku u strutturat għall-migrazzjoni, billi jimmassimizza s-sinerġiji u japplika l-ingranaġġ meħtieġ. (30)Dan ir-Regolament jenħtieġ li jippermetti lill-Unjoni tirrispondi għall-isfidi, il-ħtiġijiet u l-opportunitajiet relatati mal-migrazzjoni, f’komplementarjetà mal-politika tal-UE dwar il-migrazzjoni. Sabiex jikkontribwixxi għal dan il-għan, u mingħajr preġudizzju għaċ-ċirkustanzi mhux previsti, 10 % mill-pakkett finanzjarju tiegħu huma mistennija jkunu ddedikati biex jiġu indirizzati l-għeruq tal-migrazzjoni irregolari u tal-ispostament sfurzat u biex tiġi appoġġata l-ġestjoni u l-governanza tal-migrazzjoni, inkluża l-protezzjoni tar-refuġjati u d-drittijiet tal-migranti fl-għanijiet ta’ dan ir-Regolament. (31)Ir-regoli finanzjarji orizzontali adottati mill-Parlament Ewropew u mill-Kunsill fuq il-bażi tal-Artikolu 322 tat-Trattat dwar il-Funzjonament tal-Unjoni Ewropea jenħtieġ li japplikaw għal dan ir-Regolament. Dawn ir-regoli huma stipulati fir-Regolament Finanzjarju u jiddeterminaw b’mod partikolari l-proċedura għall-istabbiliment u l-implimentazzjoni tal-baġit permezz ta’ għotjiet, akkwist, premjijiet, implimentazzjoni indiretta, assistenza finanzjarja, appoġġ baġitarju, fondi fiduċjarji, strumenti finanzjarji u garanziji baġitarji u jipprovdu għal verifiki dwar ir-responsabbiltà tal-atturi finanzjarji. Ir-regoli adottati fuq il-bażi tal-Artikolu 322 TFUE jikkonċernaw ukoll il-protezzjoni tal-baġit tal-Unjoni f’każ ta’ nuqqasijiet ġeneralizzati rigward l-istat tad-dritt fl-Istati Membri u fil-pajjiżi terzi, billi r-rispett għall-istat tad-dritt huwa essenzjali għal ġestjoni finanzjarja soda u finanzjament effettiv tal-UE. (32)It-tipi ta’ finanzjament u l-metodi ta’ implimentazzjoni skont dan ir-Regolament jenħtieġ li jintgħażlu fuq il-bażi tal-kapaċità tagħhom li jiksbu l-għanijiet speċifiċi tal-azzjonijiet u li jagħtu r-riżultati, filwaqt li b’mod partikolari jitqiesu l-kostijiet tal-kontrolli, il-piż amministrattiv u r-riskju mistenni ta’ nuqqas ta’ konformità. Dan jenħtieġ li jinkludi konsiderazzjoni tal-użu ta’ ammonti f’daqqa, rati fissi u kostijiet unitarji, kif ukoll finanzjament mhux marbut ma’ kostijiet kif imsemmi fl-Artikolu 125(1) tar-Regolament Finanzjarju. (33)Il-Fond Ewropew għall-Iżvilupp Sostenibbli + ("EFSD+") il-ġdid, li jibni fuq il-predeċessur ta’ suċċess tiegħu, l-EFSD, jenħtieġ li jikkostitwixxi pakkett finanzjarju integrat li jipprovdi kapaċità ta’ finanzjament fil-forom ta’ għotjiet, garanziji u strumenti finanzjarji oħra madwar il-dinja kollha. L-EFSD+ jenħtieġ li jappoġġa l-Pjan ta' Investiment Estern u jikkombina operazzjonijiet ta’ taħlit u ta’ garanziji baġitarji koperti mill-Garanzija għall-Azzjoni Esterna, inklużi dawk li jkopru r-riskji sovrani assoċjati ma’ operazzjonijiet ta’ self, preċedentement imwettqa taħt il-mandat ta’ self estern tal-Bank Ewropew tal-Investiment. Minħabba r-rwol tiegħu skont it-Trattati u l-esperjenza tiegħu matul dawn l-aħħar deċennji jappoġġa l-politiki tal-Unjoni, il-Bank Ewropew tal-Investiment jenħtieġ jibqa’ sieħeb naturali tal-Kummissjoni għall-implimentazzjoni ta’ operazzjonijiet taħt il-Garanzija għall-Azzjoni Esterna. (34)L-EFSD + jenħtieġ li jkollu l-għan li jappoġġaw l-investimenti bħala mezz li jikkontribwixxu biex jinkisbu l-Għanijiet ta’ Żvilupp Sostenibbli permezz tat-trawwim ta’ żvilupp ekonomiku u soċjali sostenibbli u inklużiv u billi jippromwovi r-reżiljenza soċjoekonomika tal-pajjiżi sħab, b’enfasi partikolari fuq il-qerda tal-faqar, it-tkabbir sostenibbli u inklużiv, il-ħolqien ta’ impjiegi diċenti, l-opportunitajiet ekonomiċi, il-ħiliet u l-intraprenditorija, is-setturi soċjoekonomiċi, l-intrapriżi mikro, żgħar u medji, kif ukoll billi jiġu indirizzati l-kawżi soċjoekonomiċi speċifiċi tal-migrazzjoni irregolari, f’konformità mad-dokumenti rilevanti ta’ programmazzjoni indikattiva. Jenħtieġ li tingħata attenzjoni speċjali lill-pajjiżi identifikati bħala li għaddejjin minn fraġilità jew kunflitt, lill-Pajjiżi l-Anqas Żviluppati u lill-pajjiżi fqar b’ħafna dejn. (35)Jenħtieġ li l-EFSD+ jimmassimizza l-addizjonalità tal-finanzjament, jindirizza l-fallimenti tas-suq u s-sitwazzjonijiet ta’ investiment subottimali, irendi prodotti innovattivi u jattira fondi mis-settur privat. Jenħtieġ li l-involviment tas-settur privat fil-kooperazzjoni tal-Unjoni mal-pajjiżi sħab permezz tal-EFSD+ iħalli impatt addizzjonali u li jkun jista’ jitkejjel fuq l-iżvilupp mingħajr distorsjoni fis-suq u jenħtieġ li dan ikun kosteffikaċi bbażat fuq l-akkontabbiltà reċiproka u l-kondiviżjoni tar-riskju u tal-kostijiet. Jenħtieġ li l-EFSD+ jopera bħala "one-stop-shop", billi jirċievi proposti ta’ finanzjament mingħand istituzzjonijiet finanzjarji u investituri pubbliċi jew privati u li jagħti firxa wiesgħa ta’ appoġġ finanzjarju għall-investimenti eliġibbli. (36)Jenħtieġ li tiġi stabbilita Garanzija għall-Azzjoni Esterna li tibni fuq il-Garanzija tal-EFSD u fuq il-Fond ta’ Garanzija għall-azzjonijiet esterni. Jenħtieġ li l-Garanzija għall-Azzjoni Esterna tappoġġa l-operazzjonijiet tal-EFSD+ koperti mill-garanziji baġitarji, mill-assistenza makrofinanzjarja u mis-self lil pajjiżi terzi fuq il-bażi tad-Deċiżjoni tal-Kunsill 77/270/Euratom. Dawn l-operazzjonijiet jenħtieġ li jkunu appoġġati minn approprjazzjonijiet permezz ta' dan ir-Regolament, flimkien ma’ dawk permezz tar-Regolament (UE) Nru.../... (IPA III) u permezz tar-Regolament (UE) Nru.../... (EINS), li jenħtieġ li jkopru wkoll il-proviżjonament u l-obbligazzjonijiet li jirriżultaw minn self ta’ assistenza makrofinanzjarja u minn self lil pajjiżi terzi msemmi fl-Artikolu 10(2) tar-Regolament EINS, rispettivament. Meta tiffinanzja operazzjonijiet EFSD+, jenħtieġ li tingħata prijorità lil dawk li jkollhom impatt għoli fuq il-ħolqien tal-impjiegi u li l-proporzjon tal-kostijiet u l-benefiċċji tagħhom itejjeb is-sostenibbiltà tal-investiment. Jenħtieġ li l-operazzjonijiet appoġġati bil-Garanzija għall-Azzjoni Esterna jkunu akkumpanjati b’valutazzjoni ex ante dettaljata tal-aspetti ambjentali, finanzjarji u soċjali, kif ikun xieraq u f’konformità mar-rekwiżiti għal regolamentazzjoni aħjar. Il-Garanzija għall-Azzjoni Esterna jenħtieġ li ma tintużax biex tipprovdi servizzi pubbliċi essenzjali, li jibqgħu r-responsabbiltà tal-gvern nazzjonali. (37)Sabiex tiġi prevista l-flessibbiltà, tiżdied l-attrazzjoni għas-settur privat u jiġi mmassimizzat l-impatt tal-investimenti, jenħtieġ li tingħata deroga mir-regoli relatati mal-metodi tal-implimentazzjoni tal-baġit tal-Unjoni, kif stipulat fir-Regolament Finanzjarju, fir-rigward tal-kontropartijiet eliġibbli. Dawk il-kontropartijiet eliġibbli jistgħu jkunu wkoll korpi li ma jkunux fdati bl-implimentazzjoni ta’ xi sħubija pubblika privata u jistgħu jkunu wkoll korpi regolati b’liġi privata ta’ pajjiż sieħeb. (38)Sabiex jiżdied l-impatt tal-Garanzija għall-Azzjoni Esterna, jenħtieġ li l-Istati Membri u l-partijiet kontraenti tal-Ftehim dwar iż-Żona Ekonomika Ewropea jkollhom il-possibbiltà jipprovdu kontribuzzjonijiet fil-forma ta’ flus jew garanzija. Jenħtieġ li l-kontribuzzjoni fil-forma ta’ garanzija ma taqbiżx il-50 % tal-ammont tal-operazzjonijiet iggarantiti mill-Unjoni. Jenħtieġ li l-obbligazzjonijiet finanzjarji li jirriżultaw minn din il-garanzija ma jiġux proviżjonati u r-riżerva ta’ likwidità jenħtieġ li tiġi proviżjonata mill-fond komuni ta’ proviżjonament. (39)Azzjonijiet esterni huma ta’ spiss implimentati f’ambjent volatili ħafna li jkun jeħtieġ adattament kontinwu u rapidu għall-ħtiġijiet li jevolvu tas-sħab tal-Unjoni u għall-isfidi dinjija għad-drittijiet tal-bniedem, id-demokrazija u l-governanza tajba, is-sigurtà u l-istabbiltà, it-tibdil fil-klima u l-ambjent, l-oċeani, u l-kriżi tal-migrazzjoni u l-kawżi ewlenin tagħha. Ir-rikonċiljazzjoni tal-prinċipju tal-prevedibbiltà mal-ħtieġa ta’ reazzjoni rapida għal ħtiġijiet ġodda konsegwentement ifisser l-adattament tal-implimentazzjoni finanzjarja tal-programmi. Biex tiżdied il-kapaċità tal-UE li tirrispondi għal ħtiġijiet mhux previsti, u billi jibni fuq l-esperjenza ta’ suċċess tal-Fond Ewropew għall-Iżvilupp (FEŻ), ammont jenħtieġ li jitħalla mhux allokat bħala riżerva għall-isfidi u l-prijoritajiet li jinħolqu. Jenħtieġ li din ir-riżerva tiġi mobilizzata skont il-proċeduri stabbiliti f’dan ir-Regolament. (40)Għalhekk, filwaqt li jirrispetta l-prinċipju li l-baġit tal-Unjoni jiġi stipulat kull sena, dan ir-Regolament jenħtieġ li jippreserva l-possibbiltà li l-flessibbiltajiet li diġà huma permessi mir-Regolament Finanzjarju jiġu applikati għal politiki oħra, jiġifieri r-riporti u r-riimpenn ta’ fondi, sabiex jiġi assigurat użu effiċjenti tal-fondi tal-UE kemm għaċ-ċittadini tal-UE kif ukoll għall-pajjiżi sħab, u b’hekk jiġu massimizzati l-fondi disponibbli tal-Unjoni għall-interventi ta’ azzjoni esterna. (41)Skont l-Artikolu 83 tad-Deċiżjoni tal-Kunsill …/… (PTEE), persuni u entitatijiet stabbiliti f’pajjiżi u territorji extra-Ewropej jenħtieġ li jkunu eliġibbli għal finanzjament skont dan ir-Regolament, soġġett għar-regoli u għall-għanijiet tiegħu u għall-arranġamenti possibbli applikabbli għall-Istat Membru li miegħu l-pajjiż jew territorju extra-Ewropew rilevanti jkun marbut. Barra minn hekk, il-kooperazzjoni bejn il-pajjiżi sħab u l-pajjiżi u t-territorji extra-Ewropew kif ukoll ir-reġjuni ultraperiferiċi tal-Unjoni skont l-Artikolu 349 tat-Trattat dwar il-Funzjonament tal-Unjoni Ewropea jenħtieġ li tiġi mħeġġa f’oqsma ta’ interess komuni. (42)Sabiex jissaħħu s-sjieda tal-proċessi ta’ żvilupp min-naħa tal-pajjiżi sħab u s-sostenibbiltà tal-assistenza esterna, jenħtieġ li l-Unjoni, fejn ikun rilevanti, tiffavorixxi l-użu tal-istituzzjonijiet proprji tal-pajjiżi sħab u tas-sistemi u l-proċeduri tal-pajjiżi sħab għal kull aspett taċ-ċiklu tal-proġett għall-kooperazzjoni. (43)Pjanijiet ta’ azzjoni annwali jew pluriennali u miżuri msemmija fl-Artikolu 19 jikkostitwixxu programmi ta’ ħidma skont ir-Regolament Finanzjarju. Pjanijiet ta’ azzjoni annwali jew pluriennali jikkonsistu f’sett ta’ miżuri miġbura f’dokument wieħed. (44)Skont ir-Regolament Finanzjarju, ir-Regolament (UE, Euratom) Nru 883/2013 tal-Parlament Ewropew u tal-Kunsill, ir-Regolament tal-Kunsill (KE, Euratom) Nru 2988/95 u r-Regolament tal-Kunsill (Euratom, KE) Nru 2185/96 u r-Regolament tal-Kunsill (UE) 2017/1939 , l-interessi finanzjarji tal-Unjoni jridu jiġu protetti permezz ta’ miżuri effettivi u proporzjonati, inklużi l-prevenzjoni, id-detezzjoni, il-korrezzjoni u l-investigazzjoni ta’ irregolaritajiet u ta’ frodi, l-irkupru ta’ fondi mitlufa, imħallsa bi żball jew użati b’mod mhux korrett u fejn xieraq, l-impożizzjoni ta’ sanzjonijiet amministrattivi. B’mod partikolari, skont ir-Regolament (UE, Euratom) Nru 883/2013 u r-Regolament (Euratom, KE) Nru 2185/96, l-Uffiċċju Ewropew Kontra l-Frodi (OLAF) jista’ jagħmel investigazzjonijiet amministrattivi, inklużi verifiki u spezzjonijiet fil-post, bil-ħsieb li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni. Skont ir-Regolament (UE) 2017/1939, l-Uffiċċju tal-Prosekutur Pubbliku Ewropew jista’ jinvestiga u jippreżenta każijiet ta' frodi u reati kriminali oħrajn li jaffettwaw l-interessi finanzjarji tal-Unjoni, kif previst fid-Direttiva (UE) 2017/1371 tal-Parlament Ewropew u tal-Kunsill. F’konformità mar-Regolament Finanzjarju, kull persuna jew entità li tirċievi fondi tal-Unjoni trid tikkoopera kompletament fil-protezzjoni tal-interessi finanzjarji tal-Unjoni u tagħti d-drittijiet u l-aċċess meħtieġa lill-Kummissjoni, lill-OLAF u lill-Qorti Ewropea tal-Awdituri u tiżgura li kull terza persuna involuta fl-implimentazzjoni tal-fondi tal-Unjoni tagħti drittijiet ekwivalenti. għal din ir-raġuni, il-ftehimiet ma’ pajjiżi u territorji terzi u ma’ organizzazzjonijiet internazzjonali, u kwalunkwe kuntratt jew ftehim ta’ għotja, li jirriżultaw mill-implimentazzjoni ta’ dan ir-Regolament jenħtieġ li jkun fihom dispożizzjonijiet li b’mod espliċitu jagħtu s-setgħa lill-Kummissjoni, lill-Qorti tal-Awdituri u lill-OLAF iwettqu tali awditjar, verifiki u spezzjonijiet fil-post, skont il-kompetenzi rispettivi tagħhom u jiżguraw li kwalunkwe terza persuna involuta fl-implimentazzjoni tal-fondi tal-Unjoni jagħti drittijiet ekwivalenti.

(45)Sabiex ikunu żgurati kundizzjonijiet uniformi għall-implimentazzjoni tad-dispożizzjonijiet rilevanti ta' dan ir-Regolament, jenħtieġ li l-Kummissjoni tingħata setgħat ta’ implimentazzjoni. Jenħtieġ li dawn is-setgħat jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill. (46)Sabiex jiġu ssupplimentati jew emendati elementi mhux essenzjali ta’ dan ir-Regolament, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea jenħtieġ li tkun iddelegata lill-Kummissjoni fir-rigward mir-rati ta’ proviżjonament stipulati fl-Artikolu 26(3), l-oqsma ta’ kooperazzjoni u ta’ intervent elenkati fl-Annessi II, III u IV, l-oqsma ta’ prijorità tal-operazzjonijiet EFSD+ elenkati fl-Anness V, il-governanza tal-EFSD+ fl-Anness VI, biex tirrieżamina jew tikkumplimenta l-indikaturi fl-Anness VII meta jkun hemm bżonn u biex tissupplimenta dan ir-Regolament b’dispożizzjonijiet dwar l-istabbiliment ta’ qafas ta’ monitoraġġ u evalwazzjoni. (47)Skont il-paragrafi 22 u 23 tal-ftehim Interistituzzjonali għat-Tfassil Aħjar tal-Liġijiet tas-13 ta’ April 2016, hemm il-ħtieġa li dan il-programm jiġi evalwat fuq l-informazzjoni miġbura permezz ta’ rekwiżiti speċifiċi ta’ monitoraġġ, filwaqt li jiġu evitati regolamentazzjoni u piżijiet amministrattivi żejda, b’mod partikolari għall-Istati Membri. Fejn xieraq, dawn ir-rekwiżiti jistgħu jinkludu indikaturi li jistgħu jitkejlu, bħala bażi għall-evalwazzjoni tal-effetti tal-Programm fil-post. Huwa ta’ importanza partikolari li waqt il-ħidma preparatorja tagħha, il-Kummissjoni twettaq konsultazzjonijiet xierqa anki fil-livell tal-esperti, u li dawn il-konsultazzjonijiet jsiru f’konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016. B’mod partikolari, biex tiġi żgurata parteċipazzjoni ugwali fit-tħejjija tal-atti delegati, il-Parlament Ewropew u l-Kunsill jirċievu d-dokumenti kollha fl-istess ħin li jirċevuhom l-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi tal-esperti tal-Kummissjoni li jkunu qed jittrattaw it-tħejjija tal-atti delegati. (48)Ir-referenzi għall-istrumenti tal-Unjoni fl-Artikolu 9 tad-Deċiżjoni tal-Kunsill 2010/427/UE, u li huma ssostitwiti b’dan ir-Regolament jenħtieġ li jinqraw bħala referenzi għal dan ir-Regolament u l-Kummissjoni jenħtieġ li tiżgura li dan ir-Regolament jiġi implimentat f’konformità mar-rwol tas-SEAE kif previst f’dik id-Deċiżjoni. (49)L-azzjonijiet ippjanati kif previst hawn taħt jenħtieġ li jsegwu strettament il-kundizzjonijiet u l-proċeduri stabbiliti mill-miżuri restrittivi tal-Unjoni, ADOTTAW DAN IR-REGOLAMENT: TITOLU I

DISPOŻIZZJONIJIET ĠENERALI Artikolu 1

Suġġett Dan ir-Regolament jistabbilixxi l-Programm “Strument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali” (l-“Istrument”). Jistabbilixxi l-għanijiet tal-Istrument, il-baġit għall-perjodu 2021 – 2027, il-forom ta’ finanzjament tal-Unjoni u r-regoli għall-għoti ta’ dan it-tip ta’ finanzjament. Jistabbilixxi wkoll il-Fond Ewropew għall-Iżvilupp Sostenibbli Plus (l-“EFSD+”) u Garanzija għall-Azzjoni Esterna. Artikolu 2

Definizzjonijiet Għall-finijiet ta’ dan ir-Regolament, japplikaw id-definizzjonijiet li ġejjin: (1)“programm għall-pajjiż” għandha tfisser programm indikattiv li jkopri pajjiż wieħed; (2)“programm għal diversi pajjiżi” għandha tfisser programm indikattiv li jkopri aktar minn pajjiż wieħed; (3)“kooperazzjoni transfruntiera” għandha tfisser kooperazzjoni bejn Stat Membru wieħed jew aktar u pajjiż terz u territorju wieħed jew aktar tul il-fruntieri esterni tal-Unjoni. (4)“programm reġjonali” għandha tfisser programm indikattiv għal diversi pajjiżi li jkopri aktar minn pajjiż wieħed fl-istess żona ġeografika kif stabbilit fl-Artikolu 4 (2); (5)“programm transreġjonali” għandha tfisser programm indikattiv għal diversi pajjiżi li jkopri aktar minn pajjiż terz wieħed minn żoni differenti kif stabbilit fl-Artikolu 4(2) ta’ dan ir-Regolament;

(6)"entità ġuridika" għandha tfisser kwalunkwe persuna fiżika jew ġuridika maħluqa u rikonoxxuta bħala tali skont id-dritt nazzjonali, id-dritt tal-Unjoni jew id-dritt internazzjonali, li għandha personalità ġuridika u li tista’, meta taġixxi f’isimha stess, teżerċita drittijiet u tkun soġġetta għal obbligi, jew entità mingħajr personalità ġuridika skont l-Artikolu 197(2)(c) tar-Regolament Finanzjarju; (7)“tieqa ta’ investiment” għandha tfisser qasam fil-mira għall-appoġġ mill-Garanzija tal-EFSD+ għal portafolji ta’ investimenti f’reġjuni, pajjiżi jew setturi speċifiċi; (8)“kontributur” għandha tfisser Stat Membru, istituzzjoni finanzjarja internazzjonali jew istituzzjoni pubblika ta’ Stat Membru, aġenzija pubblika jew entitajiet oħrajn li jikkontribwixxu bi flus jew b’garanziji għall-fond komuni ta’ proviżjonament. Artikolu 3

Għanijiet 1.L-għan ġenerali ta’ dan ir-Regolament huwa li jsostni u jippromwovi l-valuri u l-interessi tal-Unjoni madwar id-dinja sabiex jiġu segwiti l-għanijiet u l-prinċipji tal-azzjoni esterna tal-Unjoni, kif stabbiliti fl-Artikoli 3(5), fl-Artikolu 8 u 21 tat-Trattat dwar l-Unjoni Ewropea. 2.Skont il-paragrafu 1, l-għanijiet speċifiċi ta’ dan ir-Regolament huma dawn li ġejjin: (a)li jappoġġa u jippromwovi d-djalogu u l-kooperazzjoni ma’ pajjiżi terzi u reġjuni fil-Viċinat, fl-Afrika sub-Saħarjana, fl-Asja u fil-Paċifiku, u fil-Kontinent Amerikan u fil-Karibew; (b)fil-livell dinji, li jikkonsolida u jappoġġa d-demokrazija, l-istat tad-dritt u d-drittijiet tal-bniedem, l-appoġġ għall-organizzazzjonijiet tas-soċjetà ċivili, aktar stabbiltà u paċi u li jindirizza sfidi dinjija oħra, inkluż il-migrazzjoni u l-mobbiltà; (c)li jirrispondi b’ħeffa għal: sitwazzjonijiet ta’ kriżi, instabbiltà u kunflitt; sfidi għar-reżiljenza u jorbot l-għajnuna umanitarja u l-azzjoni ta’ żvilupp; u l-ħtiġijiet u l-prijoritajiet tal-politika estera. L-ilħuq ta’ dawn l-għanijiet għandu jitkejjel permezz ta’ indikaturi rilevanti kif imsemmi fl-Artikolu 31. 3.Mill-anqas 92 % tan-nefqa skont dan ir-Regolament għandha tissodisfa l-kriterji għall-Għajnuna Uffiċjali għall-Iżvilupp, stabbiliti mill-Kumitat ta’ Għajnuna għall-Iżvilupp tal-Organizzazzjoni għall-Kooperazzjoni u l-Iżvilupp Ekonomiċi. Artikolu 4

Kamp ta’ applikazzjoni u struttura 1.Il-finanzjament tal-Unjoni skont dan ir-Regolament għandu jiġi implimentat permezz ta’: (a)programmi ġeografiċi; (b)programmi tematiċi; (c)azzjonijiet ta’ rispons rapidu. 2.Il-programmi ġeografiċi għandhom jinkludu kooperazzjoni ma’ pajjiż wieħed u ma’ diversi pajjiżi fiż-żoni li ġejjin: (a)Il-viċinat;

(b)l-Afrika sub-Saħarjana; (c)l-Asja u l-Paċifiku; (d)il-Kontinent Amerikan u l-Karibew. Il-programmi ġeografiċi jistgħu jkopru l-pajjiżi terzi kollha, ħlief il-pajjiżi kandidati u l-pajjiżi kandidati potenzjali kif definiti fir-Regolament (UE) Nru …/…. (IPA) u l-pajjiżi u t-territorji extra-Ewropew kif definit fid-Deċiżjoni tal-Kunsill …/… (UE). Il-programmi ġeografiċi fiż-żona tal-Viċinat tista’ tkopri kull pajjiż imsemmi fl-Anness I. Sabiex jintlaħqu l-għanijiet stabbiliti fl-Artikolu 3, il-programmi ġeografiċi għandhom ikunu bbażati fuq l-oqsma ta’ kooperazzjoni elenkati fl-Anness II. 3.Il-programmi tematiċi għandhom jinkludu azzjonijiet marbuta mal-kisba tal-Għanijiet ta’ Żvilupp Sostenibbli fuq livell dinji, fl-oqsma li ġejjin: (a)Drittijiet tal-Bniedem u Demokrazija; (b)Organizzazzjonijiet tas-Soċjetà Ċivili; (c)Stabbiltà u Paċi; (d)Sfidi Dinjija. Il-programmi tematiċi jistgħu jkopru l-pajjiżi terzi kollha kif ukoll il-pajjiżi u t-territorji extra-Ewropej kollha kif definit fid-Deċiżjoni tal-Kunsill …/… (UE). Sabiex jintlaħqu l-għanijiet stabbiliti fl-Artikolu 3, il-programmi tematiċi għandhom ikunu bbażati fuq l-oqsma ta’ intervent elenkati fl-Anness III. 4.L-azzjonijiet ta’ rispons rapidu għandhom jippermettu azzjoni bikrija biex: (a)jikkontribwixxu għall-istabbiltà u għall-prevenzjoni ta’ kunflitti f’sitwazzjonijiet ta’ urġenza, kriżi emerġenti, kriżi u wara kriżi; (b)jikkontribwixxu għat-tisħiħ tar-reżiljenza tal-istati, tas-soċjetajiet, tal-komunitajiet u tal-individwi u biex jorbtu l-azzjoni tal-għajnuna umanitarja u tal-iżvilupp; (c)jindirizzaw il-ħtiġijiet u l-prijoritajiet tal-politika estera. L-azzjonijiet ta’ rispons rapidu jistgħu jkopru l-pajjiżi terzi kollha kif ukoll il-pajjiżi u t-territorji extra-Ewropej kollha kif definit fid-Deċiżjoni tal-Kunsill …/… (UE). Sabiex jintlaħqu l-għanijiet stabbiliti fl-Artikolu 3, l-azzjonijiet ta’ rispons rapidu għandhom ikunu bbażati fuq l-oqsma ta’ intervent elenkati fl-Anness IV. 5.L-azzjonijiet skont dan ir-Regolament għandhom jiġu implimentati primarjament permezz ta’ programmi ġeografiċi.

L-azzjonijiet implimentati permezz tal-programmi tematiċi għandhom ikunu komplementari għall-azzjonijiet iffinanzjati bil-programmi ġeografiċi u għandhom jindirizzaw inizjattivi dinjija u transreġjonali biex jintlaħqu għanijiet miftehma internazzjonalment, b’mod partikolari l-Għanijiet ta’ Żvilupp Sostenibbli, jiġu protetti beni pubbliċi dinjija jew jiġu indirizzati sfidi dinjija. L-azzjonijiet permezz ta’ programmi tematiċi jistgħu jitwettqu wkoll fejn ma jkunx hemm programm ġeografiku, jew fejn dan ikun ġie sospiż, jew fejn ma jkunx hemm ftehim dwar l-azzjoni mal-pajjiż sieħeb ikkonċernat, jew fejn l-azzjoni ma tkunx tista’ tiġi indirizzata adegwatament mill-programmi ġeografiċi. L-azzjonijiet ta’ rispons rapidu għandhom ikunu komplementari għall-programmi ġeografiċi u tematiċi. Dawn l-azzjonijiet għandhom jiġu mfassla u implimentati biex jippermettu, fejn rilevanti, il-kontinwità tagħhom taħt programmi ġeografiċi jew tematiċi. 6.Il-Kummissjoni għandha tingħata s-setgħa li tadotta atti delegati skont l-Artikolu 34 fir-rigward ta’ supplimenti jew emendi fl-Annessi II, III u IV. Artikolu 5

Koerenza, konsistenza u komplementarjetà 1.Fl-implimentazzjoni ta’ dan ir-Regolament, għandhom jiġu assigurati l-konsistenza, is-sinerġiji u l-komplimentarjetà ma’ oqsma oħra tal-azzjoni esterna tal-Unjoni, ma’ politiki u programmi rilevanti oħra tal-Unjoni, kif ukoll il-koerenza tal-politiki għall-iżvilupp. 2.Azzjonijiet li jaqgħu fil-kamp ta’ applikazzjoni tar-Regolament tal-Kunsill (KE) Nru 1257/96 ma għandhomx ikunu ffinanzjati b'dan ir-Regolament. 3.Fejn xieraq, Programmi oħra tal-Unjoni jistgħu jikkontribwixxu għal azzjonijiet stabbiliti skont dan ir-Regolament, dment li l-kontribuzzjonijiet ma jkoprux l-istess kostijiet. Dan ir-Regolament jista’ wkoll jikkontribwixxi għal miżuri stabbiliti taħt Programmi oħra tal-Unjoni, dment li l-kontribuzzjonijiet ma jkoprux l-istess kostijiet. F’każijiet bħal dawn, il-programm ta’ ħidma li jkopri dawk l-azzjonijiet għandu jistabbilixxi liema sett ta’ regoli għandhom jiġu applikati. Artikolu 6

Baġit 1.Il-pakkett finanzjarju għall-implimentazzjoni ta’ dan ir-Regolament għall-perjodu 2021 – 2027 għandu jkun ta’ EUR89 200 miljun fi prezzijiet attwali. 2.Il-pakkett finanzjarju msemmi fil-paragrafu 1 għandu jkun magħmul minn: (a)EUR 68 000 miljun għall-programmi ġeografiċi: –Il-viċinat mill-inqas EUR 22 000 miljun, –l-Afrika sub-Saħarjana mill-anqas EUR 32 000 miljun, –l-Asja u l-Paċifiku EUR 10 000 miljun, –il-kontinent Amerikan u l-Karibew EUR 4 000 miljun, (b)EUR 7 000 miljun għall-programmi tematiċi: –Drittijiet tal-Bniedem u Demokrazija EUR 1 500 miljun, –Organizzazzjonijiet tas-Soċjetà Ċivili EUR 1 500 miljun,

–Stabbiltà u Paċi EUR 1 000 miljun, –Sfidi Dinjija EUR 3 000 miljun, (c)EUR 4 000 miljun għal azzjonijiet ta’ rispons rapidu. 3.Ir-riżervi ta’ EUR 10 200 miljun għall-isfidi u l-prijoritajiet emerġenti għandhom iżidu l-ammonti msemmija fil-paragrafu 2 f’konformità mal-Artikolu 15. 4.Il-pakkett finanzjarju msemmi fil-paragrafu 2(a) għandu jikkorrispondi għal mill-anqas 75% tal-pakkett finanzjarju msemmi fil-paragrafu 1. Artikolu 7

Qafas ta' politika Il-ftehimiet ta’ assoċjazzjoni, il-ftehimiet ta’ sħubija u ta’ kooperazzjoni, il-ftehimiet multilaterali u ftehimiet oħra li jistabbilixxu relazzjoni legalment vinkolanti ma’ pajjiżi sħab, kif ukoll il-konklużjonijiet tal-Kunsill Ewropew u l-konklużjonijiet tal-Kunsill, id-dikjarazzjonijiet ta’ summits jew il-konklużjonijiet ta’ laqgħat ta’ livell għoli ma’ pajjiżi sħab, ir-riżoluzzjonijiet rilevanti tal-Parlament Ewropew, il-komunikazzjonijiet tal-Kummissjoni jew il-Komunikazzjonijiet konġunti tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, għandhom jikkostitwixxu l-qafas kumplessiv ta’ politika għall-implimentazzjoni ta’ dan ir-Regolament. Artikolu 8

Prinċipji ġenerali 1.L-Unjoni għandha tfittex li tippromwovi, tiżviluppa u tikkonsolida l-prinċipji tad-demokrazija, l-istat tad-dritt u r-rispett lejn id-drittijiet tal-bniedem u l-libertajiet fundamentali li fuqhom hija mibnija, permezz ta’ djalogu u kooperazzjoni ma’ pajjiżi u reġjuni sħab. 2.Għandu jiġi applikat approċċ ibbażat fuq id-drittijiet li jinkludi d-drittijiet kollha tal-bniedem, sew ċivili u politiċi jew ekonomiċi, soċjali u kulturali sabiex jiġu integrati l-prinċipji tad-drittijiet tal-bniedem, sabiex id-detenturi tad-dritt jiġu appoġġati fil-pretensjoni tad-drittijiet tagħhom b’enfasi fuq gruppi aktar foqra u aktar vulnerabbli u sabiex il-pajjiżi sħab jiġu appoġġati fl-implimentazzjoni tal-obbligi internazzjonali tagħhom dwar id-drittijiet tal-bniedem. Dan ir-Regolament għandu jippromwovi l-ugwaljanza bejn is-sessi u l-għoti tas-setgħa lin-nisa. 3.L-Unjoni għandha tappoġġa, kif xieraq, l-implimentazzjoni ta’ kooperazzjoni u djalogu bilaterali, reġjonali u multilaterali, ftehimiet ta’ sħubija u kooperazzjoni triangolari. L-Unjoni għandha tippromwovi approċċ multilaterali u bbażat fuq ir-regoli għall-beni u l-isfidi dinjija u għandha tikkoopera mal-Istati Membri, il-pajjiżi sħab, l-organizzazzjonijiet internazzjonali u donaturi oħra f’dak ir-rigward. L-Unjoni għandha tippromwovi l-kooperazzjoni ma’ organizzazzjonijiet internazzjonali u donaturi oħra. Fir-relazzjonijiet ma’ pajjiżi sħab għandhom jiġu kkunsidrati r-rekord fl-implimentazzjoni tal-impenji, il-ftehimiet internazzjonali u r-relazzjonijiet kontrattwali mal-Unjoni tagħhom. 4.Il-kooperazzjoni bejn l-Unjoni u l-Istati Membri, fuq naħa, u l-pajjiżi sħab, fuq in-naħa l-oħra, għandha tkun ibbażata fuq il-prinċipji tal-effettività tal-iżvilupp u għandha tippromwovihom, fejn applikabbli, jiġifieri: is-sjieda tal-prijoritajiet tal-iżvilupp mill-pajjiżi sħab, fowkus fuq ir-riżultati, sħubijiet inklużivi għall-iżvilupp, it-trasparenza u l-akkontabbiltà reċiproka. L-Unjoni għandha tippromwovi mobilizzazzjoni u użu effettivi u effiċjenti tar-riżorsi. F’konformità mal-prinċipju ta’ sħubija inklużiva, fejn ikun xieraq, il-Kummissjoni għandha tassigura li l-partijiet ikkonċernati rilevanti tal-pajjiżi sħab, inklużi l-organizzazzjonijiet tas-soċjetà ċivili u l-awtoritajiet lokali, jiġu kkonsultati kif dovut u jkollhom aċċess f’waqtu għall-informazzjoni rilevanti li jippermettilhom li jkollhom rwol siewi matul it-tfassil, l-implimentazzjoni u l-proċessi assoċjati ta’ monitoraġġ tal-programmi. F’konformità mal-prinċipju tas-sjieda, il-Kummissjoni, fejn ikun xieraq, għandha tiffavorixxi l-użu tas-sistemi tal-pajjiżi sħab għall-implimentazzjoni tal-programmi. 5.Sabiex jippromwovu l-komplementarjetà u l-effiċjenza tal-azzjoni tagħhom, l-Unjoni u l-Istati Membri għandhom jikkoordinaw il-politiki tagħhom u għandhom jikkonsultaw lil xulxin dwar il-programmi tagħhom ta’ għajnuna, inkluż f’organizzazzjonijiet internazzjonali u f’konferenzi internazzjonali.

6.Il-programmi u l-azzjonijiet skont dan ir-Regolament għandhom jintegraw it-tibdil fil-klima, il-protezzjoni ambjentali u l-ugwaljanza bejn is-sessi u għandhom jindirizzaw l-interkonnessjonijiet bejn l-Għanijiet ta’ Żvilupp Sostenibbli, biex jippromwovu azzjonijiet integrati li jistgħu joħolqu kobenefiċċji u jilħqu għanijiet multipli b’mod koerenti. Dawn il-programmi u l-azzjonijiet għandhom ikunu bbażati fuq analiżi tar-riskji u l-vulnerabbiltajiet, jintegraw approċċ ta’ reżiljenza u jkunu sensittivi għall-kunflitti. Huma għandhom ikunu ggwidati mill-prinċipju li ħadd ma jitħalla lura. 7.Għandu jiġi segwit approċċ aktar koordinat, olistiku u strutturat għall-migrazzjoni mas-sħab u l-effikaċja tiegħu tiġi vvalutata regolarment. 8.Il-Kummissjoni għandha tinforma u għandu jkollha skambji ta' opinjonijiet regolari mal-Parlament Ewropew. Artikolu 9

Tisħiħ tal-kapaċitajiet tal-atturi militari b'appoġġ għall-iżvilupp u għas-sigurtà għall-iżvilupp 1.F’konformità mal-Artikolu 41(2) tat-Trattat dwar l-Unjoni Ewropea, il-finanzjament tal-Unjoni skont dan ir-Regolament ma għandux jintuża biex jiġi ffinanzjat l-akkwist ta’ armi jew munizzjon jew operazzjonijiet li jkollhom implikazzjonijiet militari jew ta’ difiża. 2.Sabiex tikkontribwixxi għal żvilupp sostenibbli, li jirrikjedi l-kisba ta’ soċjetajiet stabbli, paċifiċi u inklużivi, l-assistenza tal-Unjoni skont dan ir-Regolament tista’ tintuża fil-kuntest ta’ riforma aktar wiesgħa fis-settur tas-sigurtà jew biex tibni l-kapaċità tal-atturi militari fil-pajjiżi sħab, fiċ-ċirkostanzi eċċezzjonali stabbiliti fil-paragrafu 4, biex jitwettqu attivitajiet ta’ żvilupp u sigurtà għall-attivitajiet ta’ żvilupp. 3.L-għajnuna skont dan l-Artikolu tista' tkopri b'mod partikolari l-forniment ta' programmi ta' tisħiħ tal-kapaċitajiet b'appoġġ għall-iżvilupp u għas-sigurtà għall-iżvilupp, inklużi taħriġ, mentoring u pariri, kif ukoll il-forniment ta' tagħmir, titjib tal-infrastruttura u servizzi relatati direttament ma' dik l-għajnuna. 4.L-għajnuna skont dan l-Artikolu għandha tingħata biss: (a)fejn ma jkunux jistgħu jiġu ssodisfati rekwiżiti b'rikors għal atturi mhux militari biex adegwatament jintlaħqu għanijiet tal-Unjoni skont dan ir-Regolament u jkun hemm theddida serja għall-eżistenza ta' istituzzjonijiet Statali li jiffunzjonaw jew għall-protezzjoni tad-drittijiet tal-bniedem u l-libertajiet fundamentali u l-istituzzjonijiet Statali ma jkunux jistgħu jlaħħqu ma' dik it-theddida; u (b)fejn ikun hemm konsensus bejn il-pajjiż sieħeb ikkonċernat u l-Unjoni li l-atturi militari huma kruċjali għall-preservazzjoni, l-istabbiliment jew l-istabbiliment mill-ġdid tal-kundizzjonijiet essenzjali għall-iżvilupp sostenibbli, inkluż fi kriżijiet u f'kuntesti u sitwazzjonijiet fraġli jew destabilizzati. 5.L-għajnuna tal-Unjoni skont dan l-Artikolu ma għandhiex tintuża biex jiġi ffinanzjat it-tisħiħ tal-kapaċitajiet ta' atturi militari għal skopijiet oħra għajr it-twettiq ta' attivitajiet ta' żvilupp u s-sigurtà għal attivitajiet ta' żvilupp. B'mod partikolari, din ma għandhiex tintuża biex tiffinanzja: (a)nefqa militari rikorrenti; (b)l-akkwist ta' armi u munizzjon, jew kwalunkwe apparat ieħor imfassal biex iwassal forza letali; (c)taħriġ li huwa maħsub biex jikkontribwixxi speċifikament għall-kapaċità ta' ġlied tal-forzi armati. 6.Waqt it-tfassil u l-implimentazzjoni ta' miżuri skont dan l-Artikolu, il-Kummissjoni għandha tippromwovi s-sjieda tal-pajjiż sieħeb. Hija għandha tiżviluppa wkoll l-elementi neċessarji u l-prattiki tajbin meħtieġa biex tkun żgurata s-sostenibbiltà fuq terminu medju u twil u għandha tippromwovi l-istat tad-dritt u l-prinċipji tad-dritt internazzjonali stabbiliti. 7.Il-Kummissjoni għandha tistabbilixxi proċeduri xierqa ta' valutazzjoni, monitoraġġ u evalwazzjoni tar-riskju għall-miżuri skont dan l-Artikolu. TITOLU II

IMPLIMENTAZZJONI TA’ DAN IR-REGOLAMENT Kapitolu I

Programmazzjoni

Artikolu 10

Approċċ ġenerali għall-programmazzjoni 1.Il-kooperazzjoni u l-interventi skont dan ir-Regolament għandhom jiġu pprogrammati, ħlief l-azzjonijiet ta’ rispons rapidu msemmija fl-Artikolu 4(4). 2.Fuq il-bażi tal-Artikolu 7, il-programmazzjoni skont dan ir-Regolament għandha tkun ibbażata fuq dan li ġej: (a)id-dokumenti ta’ programmazzjoni għandhom jipprovdu qafas koerenti għall-kooperazzjoni bejn l-Unjoni u l-pajjiżi jew ir-reġjuni sħab, konsistenti mal-għan ġenerali u mal-ambitu, l-għanijiet u l-prinċipji stabbiliti f’dan ir-Regolament. (b)l-Unjoni u l-Istati Membri għandhom jikkonsultaw lil xulxin fi stadju bikri u matul il-proċess kollu tal-programmazzjoni sabiex jippromwovu l-koerenza, il-komplementarjetà u l-konsistenza bejn l-attivitajiet ta' kooperazzjoni tagħhom. Il-programmazzjoni konġunta għandha tkun l-approċċ preferut għall-programmazzjoni tal-pajjiżi. Il-programmazzjoni konġunta għandha tkun miftuħa għal donaturi oħra fejn rilevanti; (c)l-Unjoni għandha tikkonsulta wkoll donaturi u atturi oħra, inklużi rappreżentanti tas-soċjetà ċivili u awtoritajiet lokali, fejn rilevanti; (d)il-programmi tematiċi tad-Drittijiet tal-Bniedem u tad-Demokrazija u tas-Soċjetà Ċivili msemmija fl-Artikolu 4(3)(a) u (b) għandhom jipprovdu assistenza indipendentement mill-kunsens tal-gvernijiet u awtoritajiet pubbliċi oħra tal-pajjiżi terzi kkonċernati. Dawn il-programmi tematiċi għandhom jappoġġaw prinċipalment organizzazzjonijiet tas-soċjetà ċivili. Artikolu 11

Prinċipji ta’ programmazzjoni għall-programmi ġeografiċi 1.Il-programmazzjoni tal-programmi ġeografiċi għandha tkun ibbażata fuq il-prinċipji li ġejjin: (a)mingħajr preġudizzju għall-paragrafu 4, l-azzjonijiet għandhom ikunu bbażati, sal-punt possibbli, fuq djalogu bejn l-Unjoni, l-Istati Membri u l-pajjiżi sħab ikkonċernati, inklużi awtoritajiet nazzjonali u lokali, bl-involviment tas-soċjetà ċivili, tal-parlamenti nazzjonali u lokali u ta’ partijiet ikkonċernati oħra, sabiex tittejjeb is-sjieda tal-proċess u biex jiġi inkoraġġit l-appoġġ għall-istrateġiji nazzjonali u reġjonali; (b)fejn ikun xieraq, il-perjodu ta’ programmazzjoni għandu jiġi sinkronizzat maċ-ċikli ta’ strateġija tal-pajjiżi sħab; (c)il-programmazzjoni tista’ tipprevedi attivitajiet ta’ kooperazzjoni ffinanzjati minn allokazzjonijiet differenti elenkati fl-Artikolu 6(2) u minn Programmi oħra tal-Unjoni skont l-atti bażiċi tagħhom. 2.Il-programmazzjoni tal-programmi ġeografiċi għandha tipprovdi qafas speċifiku, imfassal apposta għall-kooperazzjoni, ibbażat fuq: (a)il-ħtiġijiet tas-sħab, stabbiliti fuq il-bażi ta’ kriterji speċifiċi li jqisu l-popolazzjoni, il-faqar, l-inugwaljanza, l-iżvilupp tal-bniedem, il-vulnerabbiltà ekonomika u ambjentali, u r-reżiljenza tal-istat u tas-soċjetà; (b)il-kapaċitajiet tas-sħab li jiġġeneraw u jaċċessaw riżorsi finanzjarji u l-kapaċitajiet tagħhom ta’ assorbiment; (c)l-impenji u l-prestazzjoni tas-sħab, stabbiliti fuq kriterji bħar-riforma politika u l-iżvilupp ekonomiku u soċjali; (d)l-impatt potenzjali tal-finanzjament tal-Unjoni fil-pajjiżi u r-reġjuni sħab; (e) il-kapaċità u l-impenn tas-sħab li jippromwovu interessi u valuri kondiviżi, u li jappoġġaw għanijiet komuni u alleanzi multilaterali, kif ukoll li l-prijoritajiet tal-Unjoni jitmexxew 'il quddiem. 3.Il-pajjiżi l-aktar fil-bżonn, b’mod partikolari l-Pajjiżi l-Anqas Żviluppati, il-pajjiżi b’introjtu baxx, il-pajjiżi fi stati ta’ kriżi, ta’ wara kriżi u f’sitwazzjoni fraġli u vulnerabbli, inkluż Stati gżejjer żgħar li qed jiżviluppaw, għandhom jingħataw prijorità fil-proċess tal-allokazzjoni tar-riżorsi.

4.Il-kooper